Kokapena eta Ingurunea\nHasiera > Kokapena eta ingurunea\nArabako Errioxaren kokapena\n"Arabako Errioxa" izenaz ezagutzen dugun eskualdea, lehen "Sonsierra de Navarra" izenaz ezaguna, berrogei kilometro luze eta zortzi kilometro zabal dituen lur-mihi estua da. Arabako hegoaldean dago, Kantauri Mendikatea eta Ebro ibaiaren artean kokatua.\nKantauri Mendikateko 1200 metroetatik, Ebro ibaiaren 350-400 metroko altuerararte jaisten da Arabako Errioxa.\nLansat izeneko satelite artifizialetik begiratuta, Arabako Errioxak kolore okre argia erakusten du, berezko duen lurzoru kareduna dela eta. Lursailik ez da bereizten, lurrak inposatutako hedadura txikiko mahastiak direla eta.\nArabako Lurralde Historikoko eta Euskal Autonomia Erkidegoko hiriburua den Vitoria-Gasteizen hegoaldean dago kokatuta, berrogei kilometrora, eta lurralde honi dagokio Erdi Aroaren amaieratik. Bilbotik eta Donostiatik ordu batera dago errepidez, zerbait gutxiago Iruñeatik, eta Logroñotik minutu gutxi batzuetara besterik ez.\nArabako Errioxaren Ingurunea\nArabako Errioxak 316 kilometro koadro ditu, Arabaren azaleraren %10a besterik ez, eta hamaika mila biztanle inguru ditu, arabarren % 3a.\nHogeita hiru herri daude eskualdean: Assa, Gorrebusto, Mañueta, Kripan, El Campillar, Eltziego, Bilar, Bastida, Labraza, Biasteri, Lantziego, Lapuebla Labarka, Laserna, Leza, Arabako Moreda, Navaridas, Oion, Paganos, Buradon Gatzaga, Samaniego, Eskuernaga, Binasperi eta Iekora.\nHonako herri hauek aipagarriak dira: Oion, hiru mila biztanle ditu eta industria gune garrantzitsua da, eskualdeko hiriburu ekonomiko bilakatu dutena. Biasteri, mila eta bostehun biztanle ditu eta Arabako Errioxako hiriburu historiko eta politikoa da. Lantziego, ia mila biztanle ditu eta Errioxako ardoaren sorterri noblea da.\nIrakurrita 15025 veces\nPublicado en\tArabako Errioxa\nKategoria hau baino gehiago: Mahastizaintza eta enologia »


210. ALDIZKARIA - 2020ko irailaren 17a\nUrrotzeko Udalak, 2020ko maiatzaren 12an egin osoko bilkuran, hasiera batez onetsi zuen Urrotzeko Udalaren Administrazio elektronikoa arautzen duen ordenantza.\nIragarkia 2020ko 153. Nafarroako Aldizkari Ofizialean argitaratu zen, uztailaren 14an, eta jendaurreko epean alegaziorik aurkeztu ez denez, behin betiko onetsi da ordenantza, eta argitaratu behar da.\nORDENANTZA, URROTZEKO UDALAREN ADMINISTRAZIO ELEKTRONIKOA ARAUTZEN DUENA\nOrdenantza honen xedea da udal administrazioaren alderdi elektronikoak arautzea, eta egoitza elektronikoaren, erregistro elektronikoaren eta administrazioko kudeaketa elektronikoaren araubide juridikoa sortu eta zehaztea. Horren bidez gauzatzen da herritarrek duten Udalaren zerbitzu publikoen sarbide elektronikoa erabiltzeko eskubidea.\nOrdenantza hau aplikatuko zaio Udalari eta horren menpeko edo horri lotutako zuzenbide publikoko erakundeei, bai eta herritarrei ere, udal administrazioarekin dituzten harremanetan.\nIdentifikazio eta autentifikatze sistemak\n3. artikulua. Identifikazio eta autentifikatze sistemak.\nErabiliko diren identifikazio eta autentifikatze sistemak ezarrita daude Administrazio Publikoen Administrazio Prozedura Erkideari buruzko urriaren 1eko 39/2015 Legearen I. tituluko II. kapituluan.\nUdal administrazioaren aurrean elektronikoki identifikatzeko garaian, interesdunek edozein sistema erabiltzen ahalko dute, aldez aurretik erregistratu bada eta erabiltzailearen identitatea bermatzeko aukera ematen badu. Zehazki, honako sistema hauek erabiltzen ahalko dira:\na) Sinadura elektronikoko ziurtagiri elektroniko aitortuetan edo kalifikatuetan oinarritutako sistemak, aipatu ziurtagiriak “Ziurtapen-zerbitzuen emaileen konfiantzako zerrenda”ko emaileek emanak badira. Ondorio horietarako, ulertuko da aipatu ziurtagiri elektroniko aitortu edo kalifikatuetan sartuta daudela pertsona juridikoarenak eta nortasun juridikorik gabeko entitatearenak.\nb) Zigilu elektronikoko ziurtagiri elektroniko aitortuetan edo kalifikatuetan oinarritutako sistemak, aipatu ziurtagiriak “Ziurtapen-zerbitzuen emaileen konfiantzako zerrenda”ko emaileek emanak badira.\nc) Gako itunduko sistemak eta udal administrazioak ontzat eman dezakeen edozein sistema, ezartzen diren modu eta baldintzetan.\nInteresdunek edozein bitarteko erabiltzen ahalko dute sinatzeko, baldin eta ziurtatzen bada adierazitako borondatearen eta adostasunaren benetakotasuna, bai eta dokumentuaren osotasuna eta aldaezintasuna ere.\nInteresdunek udaleko administrazioarekin bitarteko elektronikoen bidez harremanetan jartzea erabakitzen badute, honako bitarteko hauek onetsiko dira sinadura baliozkoa izan dadin:\na) Sinadura elektronikoko ziurtagiri elektroniko aitortu edo kalifikatuetan oinarritutako sinadura elektroniko aitortu edo kalifikatuko eta aurreratuko sistemak, ziurtagiriak “Ziurtapen-zerbitzuen emaileen konfiantzako zerrenda”ko emaileek emanak badira. Ondorio horietarako, ulertuko da aipatu ziurtagiri elektroniko aitortu edo kalifikatuetan sartuta daudela pertsona juridikoarenak eta nortasun juridikorik gabeko entitatearenak.\nb) Zigilu elektronikoko ziurtagiri elektroniko aitortu edo kalifikatuetan oinarritutako zigilu elektroniko aitortu edo kalifikatuko eta aurreratuko sistemak, ziurtagiriak “Ziurtapen-zerbitzuen emaileen konfiantzako zerrenda”ko emaileek emanak badira.\nc) Udal administrazioak ontzat ematen ahal duen beste edozein sistema, ezartzen diren modu eta baldintzetan.\nOro har, administrazio prozeduran ezarritako edozein jarduketa gauzatzeko, aski izanen da interesdunek aurretik beren nortasuna egiaztatzea, Administrazio Publikoen Administrazio Prozedura Erkideari buruzko urriaren 1eko 39/2015 Legean ezarritako edozein identifikazio bitartekoren bidez.\nAdministrazio publikoek honako prozedura hauetarako baizik ez diete eskatuko interesdunei sinadura nahitaez erabiltzeko:\na) Eskaerak egiteko.\nb) Erantzukizunpeko adierazpenak edo komunikazioak aurkezteko.\nc) Errekurtsoak jartzeko.\nd) Akzioetan atzera egiteko.\ne) Eskubideei uko egiteko.\n4. artikulua. Egoitza elektronikoa.\nUdalaren egoitza elektronikoa sortu da, eta URL helbide honetan dago eskuragarri: “https://sedeelectronica.urrotz.org”.\nEgoitza elektronikoaren titulartasuna udal-administrazioarena izanen da.\nEgoitza elektronikoak honako printzipio hauek bete behar ditu: gardentasuna, publizitatea, erantzukizuna, kalitatea, segurtasuna, erabilgarritasuna, irisgarritasuna, neutraltasuna eta elkarreragingarritasuna.\nEgoitza elektronikoa erabiliko da norbere burua identifikatzeko eta komunikazio segurua bermatzeko, webgunearen autentifikatzeko ziurtagiri aitortua edo kalifikatua, edo horren baliokidea erabiliz.\nEgoitza elektronikoa erabilgarri egonen da herritarrentzat urteko egun guztietan eta egunaren hogeita lau orduetan. Mantentze-lan tekniko edo operatiboarekin lotutako arrazoi justifikatuak tartean direnean baino ezin izanen da eten egoitzaren erabilgarritasuna, eta ezinbesteko denboraz baino ez. Etenaldia aurretiaz iragarri behar da, egoitza elektronikoan berean, kasuan-kasuan posible den aurrerapenarekin. Egoitzaren funtzionamendua ezustean eteten bada, posible den guztietan, erabiltzaileari horren berri ematen dion mezu bat helaraziko zaio.\n5. artikulua. Prozeduren katalogoa.\nAipatu 39/2015 Legearen 53.1 f) artikuluan ezarritakoa betez, interesdunak eskubidea du, besteak beste, informazioa eta orientabidea jasotzeko indarreko xedapenen arabera egin nahi dituen proiektuek, jarduketek edo eskabideek bete beharreko baldintza juridiko edo teknikoei buruz.\nZentzu berean, 39/2015 Legearen 16.1 artikuluak ezartzen du erregistro bakoitzera sartzeko egoitza elektronikoan agertuko dela bertan egiten ahal diren izapideen zerrenda eguneratua.\nOndorio horietarako, Udalak publikoki jakitera emanen du egoitza elektronikoko prozedura eta jarduketen katalogoa, eta eguneratua izanen du katalogo hori.\n6. artikulua. Egoitza elektronikoaren edukia.\nEgoitza elektronikoak, aplikatzekoa den legedian ezarritako edukia izanen du eta, betiere, honako hauek adieraziko dira:\na) Egoitzaren titulartasuna duen organoaren identifikazioa, bai eta kudeaketaren arduradunena eta bertan eskuragarri jartzen diren zerbitzuena ere eta, halakorik dagoenean, bertatik eratorritako azpiegoitzena.\nb) Egoitza behar bezala erabiltzeko beharrezko informazioa, egoitza elektronikoaren mapa edo horren baliokidea den informazioa barne, nabigazio egitura eta eskuragarri dauden atalak zehaztuz.\nc) Egoitzako ziurtagiriak egiaztatzeko sistema; zuzenean eta doan eskuragarri egon beharko da.\nd) Egoitzan onartu edo erabilitako sinadura elektronikoko sistemen zerrenda.\ne) Udal administrazioak erabiltzen dituen zigilu elektronikoen zerrenda (ziurtagiri elektronikoen ezaugarriak eta horiek ematen dituztenen ezaugarriak barne), bai eta horiek egiaztatzeko sistema ere.\nf) Erregistro elektronikorako sarbidea eta egoitzaren bidez irisgarriak diren erregistro elektronikoa edo elektronikoak sortzeko xedapenerako sarbidea.\ng) Datu pertsonalak babesteari buruzko informazioa.\nh) Informazio administratiboaren inbentarioa, Udalak ematen dituen prozeduren eta zerbitzuen katalogoarekin.\ni) Herritarrak udal administrazioarekin komunikatzeko duen eskubideaz baliatzean erabiltzen ahal dituen bitarteko elektronikoen zerrenda.\nj) Iradokizunak eta kexak egiteko bitartekoak.\nk) Espedientearen tramitazio-egoerarako sarbidea, halakorik dagoenean, interesdunak bere burua identifikatu ondoren.\nl) Egoitzako organo edo erakunde publikoek egindako eta egiaztapen kode seguruarekin autentifikatutako agirien benetakotasuna eta osotasuna egiaztatzea.\nm) Data eta ordu ofiziala.\nn) Epeak zenbatzeko egun baliodun eta baliogabeen egutegia.\no) Adierazi eginen da zer egun eta ordutan dauden zabalik agiriak modu elektronikoan aurkezteko laguntza ematen duten bulegoak, bermatzeko interesdunek duten eskubidea bitarteko elektronikoak erabiltzean laguntza jasotzeko.\np) Direktorio geografiko eguneratua, interesdunari lagunduko diona identifikatzen zein den bere etxetik hurbilen dagoen bulegoa erregistroen gaietan laguntzeko.\nq) Administrazio organo, zentro edo unitateen indarreko identifikazio kodeak.\n7. artikulua. Ediktuen taula elektronikoa.\nEgoitza elektronikoak ediktuen taula elektronikoa izanen du. Bertan legearen eta araudien arabera zehazten diren egintzak eta komunikazioak argitaratuko dira.\nUdalak jakinarazpen edo ediktuen argitaratze daten kontrola bermatuko du bitarteko tekniko egokiekin, epeak zenbatzeko ondorioetarako data horien egiaztapena ziurtatzeko.\n8. artikulua. Publizitate aktiboa.\nUdalak, aldian behin, informazio eguneratua emanen du argitara, haren berri izatea beharrezkoa denean bermatzeko jarduketa publikoen funtzionamenduarekin eta kontrolarekin loturik egiten duen jardueraren gardentasuna, betiere Gardentasunari, informazio publikoa eskuratzeko bideari eta gobernu onari buruzko abenduaren 9ko 19/2013 Legeak xedatutakoaren arabera.\nAlde horretatik, Udalak honako hauek emanen ditu argitara:\n–Informazio instituzionala, antolaketakoa eta plangintzakoa.\n–Garrantzi juridikoa duen informazioa, hau da, araudi propioak, hala ordenantzak edo araudiak nola zerga araudiak edo izaera orokorreko beste edozein xedapen.\n–Informazioa ekonomiari eta aurrekontuari buruzkoa, bai eta estatistikoa ere.\n9. artikulua. Kontratatzailearen profila.\nEgoitza elektronikotik Udalaren kontratatzailearen profilera sartzeko aukera egonen da, eta horren edukia bat etorriko da kontratazioari buruzko araudian xedatuarekin.\n10. artikulua. Erregistro elektronikoaren sorrera eta funtzionamendua.\nOrdenantza honen bidez Udalaren eta haren mendeko zuzenbide publikoko erakundeen erregistro elektronikoa sortu da, funtzionamendu-araubidea zehaztu da eta ezarri dira bitarteko elektronikoen bidez egiten diren eskabideak, idatziak eta komunikazioak aurkeztu eta bidaltzean bete beharreko baldintzak eta betekizunak.\nErregistro elektronikoaren funtzionamendua Administrazio Publikoen Administrazio Prozedura Erkidearen Legean (urriaren 1eko 39/2015 Legea) eta ordenantza honetan ezarritakoaren arabera eginen da eta, horietan arautu ez diren alderdietan, aplikatzekoa den zuzenbide administratiboko araudian jasotakoaren arabera.\n11. artikulua. Erregistro elektronikoaren izaera eta eraginkortasuna.\nUdal honek erregistro elektroniko orokor bat izanen du eta, bertan, Udalean aurkeztutako edo jasotako dokumentu guztien idazpena eginen da.\nAdministrazio guzti-guztien erregistro elektronikoak guztiz elkarreragingarriak izanen dira, horien bateragarritasun informatikoa eta interkonexioa bermatuz, bai eta erregistroko idazpenak eta edozein erregistrotan aurkezten diren dokumentuak modu telematikoan bidaltzeko aukera ere emanez.\n12. artikulua. Erregistro elektronikoaren eginkizunak.\nUdalaren erregistro elektronikoak honako eginkizun hauek izanen ditu:\na) Idazkiak, eskabideak eta komunikazioak jasotzea, bai eta horien sarrerako idazpena egitea ere.\nb) Eskabideak, idazkiak eta komunikazioak aurkeztu izanaren ziurtagiri elektronikoak ematea.\nc) Komunikazio eta jakinarazpen elektronikoak bidaltzea, bai eta horien irteerako idazpena egitea ere.\nd) Legez edo arauz ematen zaion beste edozein.\n13. artikulua. Erregistro elektronikoaren arduraduna.\nErregistroaren kudeaketaren erantzukizuna Udaleko Alkatetzarena da.\n14. artikulua. Erregistro elektronikorako sarbidea.\nErregistro elektronikorako sarbidea “https://sedeelectronica.urrotz.org” URL helbidean dagoen Udalaren egoitza elektronikoaren bidez eginen da.\n15. artikulua. Eskaerak, idazkiak eta komunikazioak aurkeztea.\nAdministrazio honen aurrean modu presentzialean aurkeztutako dokumentuak digitalizatu egin beharko ditu dokumentu horiek jaso dituen erregistroen alorreko laguntza-bulegoak, 39/2015 Legearen 27. artikuluan ezarritakoaren arabera, horiek administrazio-espediente elektronikora sartzeko. Jatorrizkoak interesdunari itzuliko zaizkio, kalterik egin gabe arauaren arabera aurkeztutako dokumentuak administrazioak gorde behar dituen kasuei edo objektuak edo digitaliza ezin daitezkeen formatuan dauden dokumentuak aurkeztea nahitaezkoa den kasuei.\nErregistro elektronikoak aukera emanen du eskaerak, idazkiak eta komunikazioak aurkezteko, eguneko hogeita lau orduetan eta urteko egun guztietan.\nErregistro elektronikoan egoitza elektronikoko data eta ordu ofizialak erabiliko dira.\nErregistro elektronikoak modu automatikoan sortuko du egindako aurkezpenaren ziurtagiri bat, pdf formatuan eta onartutako identifikazio-sistemetako baten bitartez. Bertan azaldu beharko dira aurkezpenaren data eta ordua, erregistroko sarrera-zenbakia eta aurkezpen-formularioari atxikitako eranskinen zerrenda. Aurkezpenaren ziurtagiria ez ematea dokumentua ez jasotzea bezala da, eta horren berri eman beharko zaio erabiltzaileari.\n16. artikulua. Eskaerak, idazkiak eta komunikazioak errefusatzea.\nUdal administrazioak errefusatzen ahalko ditu honako baldintza hauetan aurkezten diren dokumentu elektronikoak:\na) Kode gaiztoa dutenak edo sistemaren osotasuna edo segurtasuna arriskuan jar lezaketen gailuak dituztenak.\nb) Dokumentu normalizatuak erabiltzen direnean, nahitaezko eremuak betetzen ez direnean edo dokumentuaren tratamendua ezinezko egiten duten inkongruentziak edo ez-egiteak daudenean.\nErregistro elektronikoan aurkezten diren idazki eta komunikazioen eranskinak irakurgarriak eta akatsik gabeak izanen dira. Normalean onartzen diren formatuak erabiltzen ahalko dira (Udalaren egoitza elektronikoan jendaurrean jarriko dira horiek).\nKasu horietan, egoera horren berri emanen zaio dokumentua bidali duenari, dokumentua errefusatzeko arrazoiak jakinaraziz eta, posible denean, akats horiek zuzentzeko bitartekoak adieraziz. Interesdunak eskatzen duenean, dokumentua aurkezteko saiakeraren ziurtagiria emanen da, errefusatzeko arrazoiak adierazita.\n17. artikulua. Epeen kontaketa.\nInteresdunek zein administrazio publikoek bete beharreko epeen kontaketari dagokionez, egoitza elektronikoko data eta ordu ofizialek gobernatuko dute erregistro elektronikoa; horrek behar diren segurtasun-neurriak izanen ditu bere segurtasuna bermatzeko.\nErregistro elektronikoa eguneko hogeita lau orduetan eta urteko egun guztietan egonen da erabiltzaileen eskura, salbu eta arrazoi teknikoak direla-eta beharrezkoak diren etenak direnean.\nEpeen kontaketari dagokionez, honako hauek bete beharko dira:\n–Epeak ordutan zehazturik badaude, ordu horiek baliodunak direla ulertu behar da. Baliodunak izanen dira egun baliodun bat osatzen duten ordu guztiak.\nOrdutan adierazitako epeak orduz ordu eta minutuz minutu zenbatuko dira dagokion ekintza egiten den ordu eta minututik, eta ezin izanen dute hogeita lau ordutik gorakoak izan; horrelakoetan, egunetan adieraziko dira epeak.\n–Epeak egunetan adierazten direnean, egun baliodunak direla ulertuko da; beraz, larunbatak, igandeak eta jaiegunak ez dira zenbatuko.\n–Delako eskaera, idazki eta/edo oharra egun baliogabe batean sartzen bada, hurrengo egun balioduneko lehen orduan sartu dela ulertuko da. Horretarako, sarrerako idazpenean aurkezpeneko egun eta ordu hauek idatziko dira: dokumentua benetan jaso zen eguna eta ordua, baina hurrengo egun balioduneko lehen ordua adieraziko da sarrera-egun eta -ordu gisa.\n–Eskabideen sarrera ezarritako epean egin dela ulertuko da, dagokion egunean hasten bada eta arrakastaz amaitzen bada. Epeen kontaketari dagokionez, baliagarria izanen da eta ondorio juridikoak izanen ditu erregistro-unitateak emandako ziurtagirian agertzen den sarrera-datak.\n–Erregistro elektronikotik ez da aterako inolako idazki edo komunikaziorik egun baliogabeetan.\n–Udal administrazioaren erregistro elektronikoari dagokionez, egun baliogabeak dira larunbatak, igandeak eta Estatuko, Nafarroako eta udalerriko laneko jaiegunen egutegi ofizialean zehaztutakoak. Ondorio horietarako, erabiltzaileek aukera izanen dute egoitza elektronikoan argitaratutako egutegia kontsultatzeko.\n18. artikulua. Jakinarazpenen ezaugarri orokorrak.\nJakinarazpenak bitarteko elektronikoen bidez eginen dira lehentasunez, eta beti, interesdunak betebeharra duenean horiek bide horretatik jasotzeko.\nAurrekoa gorabehera, administrazioek jakinarazpenak bitarteko ez-elektronikoen bidez egiten ahalko dituzte, honako kasu hauetan:\na) Interesduna edo haren ordezkaria bat-batean agertzen denean erregistroaren alorreko laguntza-bulegoan eta une horretan komunikazio edo jakinarazpen pertsonala eskatzen duenean.\nb) Administrazioaren jardunaren eraginkortasuna bermatzeko beharrezkoa denean jakinarazpena egin behar duen administrazioko langile batek jakinarazpena zuzenean ematea.\nErabilitako bitartekoa edozein izanik ere, jakinarazpenak beti izanen dira baliozkoak baldin eta aukera ematen badute jasota uzteko honako hauek: jakinarazpena bidali edo eskuragarri jarri izana; interesdunak edo haren ordezkariak jaso izana edo hartara iritsi izana; datak eta orduak; jakinarazpenaren eduki osoa; eta bidaltzailearen eta hartzailearen identitate fidagarria. Egindako jakinarazpenaren egiaztapena espedienteari erantsiko zaio.\nJakinarazpen elektronikoak jasotzeko betebeharra ez duten interesdunek edozein unetan erabakitzen eta jakinarazten ahal diote administrazio publikoari, horretarako ezartzen diren eredu normalizatuen bidez, ondorengo jakinarazpenak bitarteko elektronikoen bidez egiteko edo bide horien bidez egiteari uzteko.\nInteresdunek adostasun orokorra eman dezakete udal administrazioko tramite guztietarako, edo tramite baterako edo batzuetarako, adierazten dutenaren arabera.\nInteresdunak, halaber, prozeduraren tramitazioan, udal administrazioarekin komunikatzeko modua aldatzen ahalko du, hasieran hautatutakoa ez beste bitarteko bat aukeratuz, hala une horretatik aurrera jakinarazpenak bitarteko elektronikoen bidez egiteko eskatuz nola jakinarazpen elektronikorako baimena atzera botaz eta jakinarazpenak postaz jasotzeko eskatuz. Kasu horretan, organo eskudunari jakinarazi beharko dio, eta ondorengo jakinarazpenak jasotzeko helbide postal bat adieraziko du.\nAldaketa horrek ondorioak izanen ditu organo eskudunaren erregistroan jaso eta hurrengo egunetik aurrera egiten diren jakinarazpenetarako.\n19. artikulua. Jakinarazpen elektronikoak egitea.\nJakinarazpen elektronikoa agerraldi elektronikoaren bidez eginen da.\nAgerraldi elektronikoaren bidezko jakinarazpenean interesduna, behar bezala identifikatuta, dagokion administrazioaren jarduketaren edukira sartzen da udal administrazioaren egoitza elektronikoaren bidez.\nAgerraldi elektronikoak, jakinarazpenaren ondorioak izan ditzan, honako baldintza hauek bete beharko ditu:\n–Dagokion informazio-sistemak edukira sartzeko unea jasoko du, data eta ordua adierazita, eta une horretatik aurrera jakinarazpena egintzat joko da, legezko ondorio guztietarako.\nJakinarazpen-sistemak aukera emanen du ziurtatzeko zer egunetan eta ordutan jarri den interesdunaren esku jakinarazpenaren xede den ekintza eta zer egunetan eta ordutan sartu den haren edukira.\nJakinarazpena bitarteko elektronikoz egitea nahitaezkoa denean, edo interesdunak espresuki hori aukeratu duenean, ez onartutzat joko da baldin haren edukian sartu ez bada hamar egun natural igarotakoan, jakinarazpena eskuragarri jarri zenetik zenbatzen hasita.\n20. artikulua. Faktura elektronikoa.\nUdal administrazioak eta haren erakunde publikoek onartuko dute egin zaizkien zerbitzuei dagokienez hirugarrenek luzaturiko fakturak baliabide elektronikoen bidez aurkeztea, igorlearen eta dokumentuaren benetakotasuna egiaztaturik badago eta dagokion araudian zehaztutako gainerako baldintzak betetzen badira. Igorlearen edo dokumentuaren benetakotasuna egiaztatuta ez badago, hura eskatuko diote igorleari, Administrazioak egokitzat hartzen dituen baliabideen bidez egiazta dezan.\nUdal administrazioak fakturak formatu elektronikoan aurkezteko eskatzen ahalko du, eta islaturiko zenbatekoak ordainduko ditu, ahal dela baliabide elektronikoen bidezko prozedura administratiboak erabilita.\n21. artikulua. Ordainketa elektronikoa.\nUdal administrazioak eta haren erakunde publikoek ordaintzeko sistema elektronikoak ezarriko dituzte herritarrek zergak, zehapenak, isunak, errekarguak eta zor dizkien gainerako zenbatekoak ordaindu ahal izateko, aitzinetik likidazioa eginda, hala behar denean.\nAurreko puntuan xedatua betetzeko, udal administrazioak ordainketa elektronikorako pasabideak erabiltzen ahalko ditu, beste administrazio publiko batzuek gaituak, finantza erakunde zehatz batzuekin datuak modu seguru eta konfidentzialean on-line trukatu ahal izateko, horrekin on-line ordainketa ezarririk tramitazio telematiko baten edozein puntutan.\nEgindako ordainketaren frogagiria emanen dute ordainketa elektronikorako ezartzen diren sistemek.\nEgoitza elektronikoa abian jartzea\nEgoitza elektronikoa ordenantza honen behin betiko onespena Nafarroako Aldizkari Ofizialean argitaratzen den egunean jarriko da abian, baliabide teknikoek horretarako bidea ematen badute.\nErregistro elektronikoa abian jartzea\nErregistro elektronikoa ordenantza honen behin betiko onespena Nafarroako Aldizkari Ofizialean argitaratzen den egunean jarriko da abian, baliabide teknikoek horretarako bidea ematen badute.\nEgoitza eta erregistro elektronikoen segurtasuna, bai eta herritarren zerbitzu publikoetarako sarbidearena ere, Segurtasun Eskema Nazionalean ezarritakoaren arabera arautuko da.\nUdalaren osoko bilkurak bere segurtasun-politika onartu beharko du, administrazio elektronikoaren esparruan Segurtasun Eskema Nazionala arautzen duen urtarrilaren 8ko 3/2010 Errege Dekretuaren 11. artikuluan ezarritako gutxieneko edukiarekin.\nEgoitza elektronikoetan publizitatea eman beharko zaie dagozkien adostasun-adierazpenei eta segurtasun-bereizgarriei.\nOhiko auditoretza orokor bat egin beharko da gutxienez bi urtean behin. Informazio-sisteman aldaketa esanguratsuak egiten diren bakoitzean, horiek beharrezko segurtasun-neurrietan eraginik izan badezakete, aparteko auditoretza bat eginen da, eta horren arabera ezarriko da bi urteko epea kontatzeko data. Auditoretza-txostenak Segurtasun Eskema Nazionalaren 34.5 artikuluan ezarritako edukia izanen du.\nTelekomunikazio-sareen bidez ematen diren zerbitzuek eta harreman juridikoek bete egin beharko dituzte Datu Pertsonalak Babesteko eta Eskubide Digitalak Bermatzeko abenduaren 5eko 3/2018 Lege Organikoan ezarritakoa, bai eta informazioaren tratamendu automatizatua, jabetza intelektuala eta informazioaren gizarteko zerbitzuak arautzen dituzten xedapen espezifikoetan jasotakoa ere.\nZerbitzuen zuzentarauaren leihatila bakarra\nUdalak bermatuko du, bere eskumenen alorrean, zerbitzu emaileek beren jardueran sartzeko eta jarduteko beharrezko informazioa eta inprimakiak jasotzen ahalko dituztela Zerbitzuen zuzentarauaren leihatila bakarraren bidez (www.eugo.es), bai eta agintari eskudunek beren eskariei dagokienez eman dituzten ebazpenak eta gainerako komunikazioak ere. Xede horretarako, Udalak koordinazioa sustatuko du jarduera batean sartu eta jarduteko beharrezko inprimakiak normalizatzeko.\nAlkatetza-udalburutza gaitu da antolakuntzaren arloan beharrezko diren neurriak har ditzan, ordenantza honetako xedapenak garatzeko, eta beharrezko alderdi teknikoak alda ditzan, komeni denean, normalizazioa eta elkarreragingarritasuna direla-eta edo, oro har, teknologiaren garapenari egokitzeko.\nOrdenantza honetan jasotakoak aplikatzea\nOrdenantza honetan jasotako xedapenak aplikatu eginen dira Udalaren tresna teknologikoen garapen maila kontuan izanik; Udala saiatuko da bere aplikazioak une bakoitzean erabilgarri dauden konponbideetara egokitzen, beharrezko egokitzapen aldien kalterik gabe. Horiek eskuragarri daudenean, horren berri emanen da egoitza elektronikoan.\nOrdenantza honen behin betiko testua Udalaren osoko bilkurak onetsi du 2020ko maiatzaren 12an, Nafarroako Aldizkari Ofizialean argitaratuko da eta ez da indarrean jarriko bere testua osotasunean argitara eman arte eta Toki-araubidearen oinarriak arautzen dituen apirilaren 2ko 7/1985 Legearen 65.2 artikuluan ezarritako epea igaro arte, eta indarrean izanen da espresuki aldatu edo indargabetu arte.\nUrrotzen, 2020ko abuztuaren 27an.–Alkatea, Josu Zozaya Ubiria.\nIragarkiaren kodea: L2010284


Urtarrilaren 24an estreinatuko da 'Cholitas' dokumentala\nEgilea Julen Ansa|2020-01-17T16:33:13+02:00urtarrila 20, 2020|\nJaime Murciego eta Pablo Iraburuk zuzendutako Cholitas (2019) dokumentala datorren urtarrilaren 24an helduko da Euskal Herriko aretoetara. Hori baino lehenago, urtarrilaren 23an, aurrestreinaldi ekitaldi berezi bat egingo dute Iruñeako Golem Baiona zineman.\nFilmak mendiko espedizio batera doazen bost emakume indigena boliviarren istorioa du ardatz: Lidia, Liita, Dora, Rlena eta Ceciliarena. Amerikako mendi altuena (Aconcagua) igoko dute beraien soineko tradizionalak daramatzatela. Mendian gora aske, zoriontsu eta bizi sentitzen dira emakume ausart eta inspiragarri hauek, eta tradizioa mantentzen eta naturarekin bat egiten irakatsiko diote publikoari.\n2016an, cholita mendizaleen inguruan artikulu bat irakurri ondoren, emakume hauekin kontaktuan jarri zen Jaime Murciego errealizatzailea. Handik gutxira, Boliviara bidaiatzea erabaki zuen. Emakumearen ametsa zen horren alde egin zuen bertan: Aconcagua mendiaren gailurrera iristen lagundu zituen, bidaia guztia grabatu bitartean. Lan mardul horretan, Arena ekoiztetxeko Pablo Iraburu izan zuen bidelagun.\nFilmak Epaimahaiaren saria jaso zuen 2019ko abenduan ospatutako BBK Mendi Film Bilbao-Bizkaia zinemaldiaren 12. edizioan, “ezkutuan dauden gaiak, gainditze eginahalak, eta erronka epiko bat erakusten dituen istorio handi bat delako”. Hargatik, hilabete amaieran abiatuko duten Mendi Tour ziklo ibiltarian ikusi ahal izango den pelikuletako bat izango da ere. Besteak beste, Donostiako Antzoki Zaharrean proiektatuko dute urtarrilaren 28an, eta Zangozako Karmengo Entzutegian hilaren 31n.\nZinema-aretoei dagokienez, urtarrilaren 24tik aurrera izango da ikusgai, Iruñeako Golem Yamaguchin eta Bilboko Golem Alhondigan.


AEBak erasoan hasi dira Sirian - Mundua - Berria\nEstatu Islamikoaren erasoaldia\nAEBak erasoan hasi dira Sirian\nWashingtonek bortz hiritan bonbardaketak egin ditu Estatu Islamikoaren aurka.\nDamasko ez da kexatu, baina bai haren aliatuak, Teheran eta Mosku.\nMonarkia arabiarrek parte hartu dute erasoetan\nWilliam Mayville AEBetako armadaren ordezkaria Siriako erasoaren inguruko azalpenak ematen, atzo. JIM LO SCALZO / EFE\nBarack Obamak Siria bonbardatzeko asmoa zuela iragarri eta bi astera bete du hitza. AEBetako hegazkinek eta gerraontziek gutxienez Siriako bortz hiritan egin zituzten bonbardaketak atzo goizaldean. IS Estatu Islamikoaren eraikinak, ibilgailuak eta kontrol postuak izan dituzte helburu, Pentagonoaren arabera. Horrez gain, Al-Qaedari lotutako Khorasan izeneko talde bati ere eraso diotela baieztatu du. Bortz herrialde arabiarrek ere parte hartu dute erasoetan. Siriako Gobernuak errana zuen AEBek baimenik gabe jardunez gero, hori erasotzat hartuko zuela, baina atzo ez zuen hala erreakzionatu. Baxar al-Assad presidenteak soilik erran du «terrorismoa garaitzeko nazioarteko ahalegin oro» babesten duela. AEBek ukatu egin dute erasoaren aitzinetik Damaskorekin harremanetan paratu direnik, baina hori horrela izan ala ez, Sirian esku hartzeak jokaleku berri bat ireki du Ekialde Hurbilean.\n«Ez dugu onartuko gure herria mehatxatzen duten terroristek babesleku segururik edukitzea», adierazi zuen Obamak atzo Etxe Zurian egindako agerraldian. Funtsean, hilaren 10ean ISren aurka jotzeko plana aurkeztu zuenean azaldutako irizpideen defentsa egin du berriz, eta bertze behin bereziki nabarmendu nahi izan du Sirian eta Iraken hasitako erasoaldiak ez direla «AEBek bakarrik egindako borroka bat». Washingtonek sustatutako nazioarteko koalizioari 40 herrialde batu zaizkiola erran du Obamak, baina garrantzi berezia eman nahi izan dio herrialde arabiarren parte hartzeari. Arabiar Emirerri Batuek, Bahrainek, Jordaniak eta Saudi Arabiak baieztatu dute AEBekin batera parte hartu dutela Sirian egindako erasoetan. Pentagonoaren arabera, Qatarrek ere esku hartu du. Siriako Gobernuaren etsaiak dira guztiak, eta Damaskok behin eta berriz leporatu izan die haren aurkako matxinoei laguntzea, baita IS berari ere.\nPentagonoak jakinarazi duenez, bortz hiritan eta horien inguruan egin dituzte erasoak: Alepon (Siriako hiririk handiena), Raqqan (ISren gotorlekua), Deir ez-Zorren (ISk ia erabat kontrolatutako probintziako hiriburua), Abu Kamalen (Irakekiko muga pasalekua) eta Al-Hasakahen (Kurdistanen). William Mayville armadako buruzagitzaren operazioetarako zuzendariak argazki batzuk erakutsi ditu Arlingtonen egindako prentsa agerraldi batean, ustez misilek eta bonbek suntsitutako ISren eraikinak erakusteko. «Zehar kalteak» eskasak izan direla erran du Mayvillek, nahiz eta aitortu duen ez dakitela zibilik hil ote duten. Hildakoen zifra argirik ez dago. Siriako oposizioko Giza Eskubideen Behatokiaren arabera, ISko 70 miliziano hil dira, eta 300 inguru zauritu —tokiko informatzaileak aipatu ditu iturritzat—. Mayvillek erran du erasoak «arrakastatsuak» izan direla. Dena den, Kurdistango YPG Herriaren Babeserako Unitateak ez dira pozik agertu bonbardaketekin, ISk Kobane barrutira erretiratu dituelako indarrak; hala salatu dute. Kurduen barruti hori hartzeko erasoaldi bortitzean ari da IS azken asteotan. «Ez badituzte bonbardatzen Estatu Islamikoak Kobaneko frontean dauzkan posizioak, gure aurkako presioa areagotuko da», azaldu du Redur Xelil YPGen bozeramaileak.\nKhorasan taldea ere jomuga\nAEBek jakinarazi dutenez, gainera, ISz aparte, Khorasan taldea izan dute jomugatzat atzoko bonbardaketek. Mayvillek erran duenez, Alepon egin dituzte horren kontrako erasoak. Talde ezezaguna izan da orain arte, eta duela egun gutxi hasi ziren AEBetako hedabide handienak eta mundu zabaleko bertze zenbait Khorasanen berri ematen, AEBetako zerbitzu sekretuen filtrazioak iturritzat hartuta. Horren arabera, «Al-Qaedako beteranoek» osatzen dute Khorasan, eta Al-Nusra Frontearen aliatua da —Al-Qaedak Siriarako adar izendatu zuen Al-Nusra—. Mayvilleren arabera, Khorasanen helburua ez da Siriako gerran parte hartzea, baizik herrialdearen ezegonkortasuna baliatzea Mendebaldearen aurkako atentatuak prestatzeko. «Uste dugu Europan edo gure herrialdean [AEBetan] atentatu bat gauzatzeko fasean zeudela». Litekeena da bat-batean agertu den Khorasan izenak aurrerantzean zeresana ematea —Irango, Afganistango, Turkmenistango eta Uzbekistango zatiak hartzen dituen lurralde historiko baten izena da berez—.\nOrain arte Pentagonoak emandako argibideak kontuan hartuz gero, Sirian egindako estreinako bonbardaketak Iraken abuztuaz geroztik egindakoak baino gogorragoak izan dira. Gerra hegazkinen bonbardaketez gain, Itsaso Gorrian eta Persiar golkoan kokatutako ontzietatik Tomahawk misilak jaurti dituzte Siriara.\nEraso horiek zalantzez betetako jokaleku bat ireki dute Sirian. Adibidez, ez dago argi Siriako Gobernuaren egoera zertan geldituko den AEBek erasoak gogortuz gero. Siriako Atzerri Ministerioak ohar batean adierazi du erasoa hasi baino ordu batzuk lehenago Walid al-Moallem Atzerri ministroak ohar bat jaso zuela John Kerry AEBetako Estatu idazkariaren izenean, asmoen berri emateko. Jen Psaki AEBetako Estatu Departamentuko bozeramaileak, ordea, ukatu egin du Damaskori aitzinetik aire erasoen berri eman diotenik. Izan ere, Obamak bere planean azaldu zuen Siriako Gobernua ez zutela kontuan hartuko, eta «matxino moderatuak» lagunduko zituztela ISren aurka.\nIsrael eta Siriako hegazkina\nSiriak ez du inongo kexarik egin; bai, ordea, haren aliatuek. «AEBen eta bertze herrialde batzuen mugimendua Siriaren burujabetza nazionalaren eta nazioarteko legediaren urraketa bat direla uste dugu, eta eremuan esku hartzeko neurri gehiagori bidea irekitzeko oinarri bat», adierazi du Irango Atzerri ministrorde Hossein Amir Abdollahianek. Errusiako Atzerri Ministerioak, berriz, ohar batean adierazi du aire erasoek Siriako Gobernuaren edo NBE Nazio Batuen Erakundeko Segurtasun Kontseiluaren baimena behar dutela. Ban Ki-moon NBEko idazkari nagusiak ontzat jo ditu bonbardaketak, Siriari aitzinetik abisatu ziotelako —AEBen ukazioa ez du kontuan hartu Banek—.\nBonbardaketak hasi diren egun berean, gainera, Israelek Siriako gerra hegazkin bat bota du Golango gainean, bi gobernuek baieztatu dutenez. Damaskok Tel Avivi leporatu dio hori egin izana «Estatu Islamikoko eta Al-Nusrako terroristak» laguntzeko. Tel Aviven arabera, ordea, hegazkina Israelgo aire eremuan sartu da.


partiketa / partikular\npartikula 1 iz zerbaiten zati txiki-txikia. ik zatiki.\nBien bitartean dagoen burdinak brontzearen zenbait partikula hartzen duenean, berriz, orduan harri magnesiarrak bere korrontean sakatzen dio. Xabier Amuriza «Gauzen izaeraz» - Lukrezio - 453. orr.\nTximinitik ateratzen diren partikulak haizeak nora eramaten zituen aztertu zen. Berria - Euskal Herria 2004-05-21\nArimatzen duen gorputz osoan zehar hedatzen da arima, ez ordea lekuzko zabalkundez, bizi arretagatik baizik; osorik dago gorputzaren partikula guztietan, atal txikiagoetan ez da txikiagoa, ez handiagoetan handiagoa. Imanol Unzurrunzaga «Hainbat idazlan» - San Agustin - 389. orr.\nSudurra, izatez, eguratseko partikula guzien filtro purifikatzaile eta hezatzailea da. ikusten dugun munduaren azpian partikula nanoz osaturiko beste mundu bat dagoela ikusiko dugu. Patziku Perurena «Harrizko pareta erdiurratuak» - 31. orr.\nEhunezko partikula biribilkara bat da zelularen gorputza, garro edo dendrita asko dituena. Irene Aldasoro «Giza gorputza lanean» - John Lenihan - 222. orr.\nMargotzeko planta horri esker, VWk Europako eta Espainiako kutsadura arau berriak bete ahal izango ditu, orain arte baliatu izan denak araudiek dioten baino partikula kutsakor gehiago isurtzen baitu atmosferara. Berria - Ekonomia 2004-09-22\nDenbora tarte horretan, kometak atzean uzten zituen milaka partikula txiki jaso zituen espazio kapsulak, gero Lurrera ekartzeko. Berria - Gaiak 2004-01-04\nPartikula txikiak eta egitura gabekoak espero zituzten zientzialariek, izarren arteko espazioan dagoen hautsa bezalakoak. Berria - Gaiak 2006-03-15\nPartikulen (PM10) kontzentrazioari dagokionez, 2003an, 22 estaziotan gainditu zen (35 aldiz, gutxienik) giza osasuna babesteko eguneko batez besteko balioa. Berria - Euskal Herria 2004-11-09\nEguzki haizeak barreiatutako partikulak jasotzea zen NASAren espaziontziaren helburua. Berria - Gaiak 2004-09-09\nPartikula moduan sakabanatuta. Santiago Iruretagoiena «Arkitekturaz hamar liburuak» - Vitruvio - 1770. orr.\nZein da, adibidez, partikulen mekanika klasikoaren eta erlatibitatearen arteko erlazioa? Askoren artean «Filosofiako gida» - 161. orr.\n2 egungo fisikan, materiaren osagai den gorputz materiala.\nPartikulen fisika, indar nuklearrak eta elektrokimika. Fernando Morillo «Gloria Mundi» - 166. orr.\nEztanda gaitzetik segundo bi milioiren batera, unibertsoaren tenperatura mila bilioi gradura "jausi" zelarik, han hasiko ziren partikulak eta antipartikulak ziztu bizian sortzen eta suntsitzen. Juan Garzia «Sagua, eulia, eta gizakia» - François Jacob - 32. orr.\n1983: W eta Z partikulak (bosoiak) aurkitu zituzten Carlo Rubbia eta Simon van der Meer zientzialariek. Berria - Gaiak 2004-09-30\nQuark partikulen askatasun asintotikoaren inguruko lan bat. Berria - Gaiak 2004-10-06\nElektroi bat aldi berean uhin eta partikula izan daitekeela, hemen eta han egokitu daitekeela une berean. Juan Garzia «Sagua, eulia, eta gizakia» - François Jacob - 101. orr.\nPartikula mononuklear berezien lasterra. Itxaro Borda «%100 basque» - 188. orr.\nUstezko quark-ak elkarrengandik oso gertu daudenean, haien arteko interakzioa hain da ahula non ia partikula libreen gisan portatzen baitira. Iñaki Segurola «Gaur ere ez du hiltzeko eguraldirik egingo» - 201. orr.\nOrdurako atomoa mundu bilakatua zegoen bera bakarrik, eta "dagoen denak" partikula elementalez osatua egotera pasa behar izan zuen. Iñaki Segurola «Gaur ere ez du hiltzeko eguraldirik egingo» - 64. orr.\nPartikula elementalak puntu infinitesimalak lirateke onenean ere, baina prezisio jakin batekin begiratu ezkero; handik gora [...], xehekiago behatu ezkero, lausotu egiten dira, lurrundu: izen-izanak galtzeko arrisku latzean amiltzen dira. Iñaki Segurola «Gaur ere ez du hiltzeko eguraldirik egingo» - 66. orr.\nKutsadura, berriz, partikula erradioaktiboak zure gorputzean sartzen direnean gertatzen da. Berria - Gaiak 2004-10-26\n"April in Paris" eta gau sakonaren sabelean sutan ariko diren denboraren partikula pozoituak, erbesteko egun zoriontsuak eta bakardadearen bularrak... sirena hotsak eta bizilagunen aieneak. Aritz Gorrotxategi «Egurra Pinotxori» - 82. orr.\nGogoeta tontoak izaten dira normalenak etxetik kanpo, haizeak mugitzen dituen partikula jobialak sudurretik sartzen ari zaizkigunean, esate baterako. Unai Elorriaga «Van't Hoffen ilea» - 92. orr.\nHainbestekoa da mugikortasuna, hainbestekoa irudi kopurua eta hainbestekoa une sentigarri bateko partikula multzoa, ezen ez baitago agortzerik. Xabier Amuriza «Gauzen izaeraz» - Lukrezio - 275. orr.\n50 urte bete ditu CERN partikula laborategiak.Gurutzatze bakoitzean 20 partikula talka gertatuko dira. Berria - Gaiak 2004-09-30\nMunduko partikula azeleratzailerik indartsuena, LCH deiturikoa. Berria - Gaiak 2004-09-30\nSupersoken teorian oinarritutako partikula dezeleragailua amaituta zegoen, azkenik: Iriartek eta bere ekipo txikiak laborategiko sagu bat denboran lau minutu atzera bidal-tzea lortu zuten. Iban Zaldua «Etorkizuna» - 81. orr.\n'Genesis' kapsulak ekarritako eguzki partikulak egoera onean daudela esan dute. Berria - Gaiak 2004-09-11\nArgi partikulak. Berria - Harian 2005-02-11\nHotsa uhinetan mugitzen dela esaten da, hotsa gertatzean aire partikula bakoitzak uhinak egiten baititu hots-iturritik datozkion bultzadei erantzunez atzera eta aurrera. Lourdes Oñederra «Fonetika fonologia hitzez hitz» - 149. orr.\nBazirudien begi hutsez ikus zitezkeela mugarik gabeko urruntasun askera hegaldi harmoniatsuan zeramatzan aire-partikula ñimiño hozkirriak. Jose Morales «Zazpi urkatuak» - Leonid Nikolaievitx Andreiev - 60. orr.\nPlanetaz gain, ordea, izotz partikulak ere detektatu ditu teleskopioak. Berria - Gaiak 2004-05-29\nHauts partikula horiek asteroideek planeten aurka jotzen dutenean sortzen dira. Berria - Gaiak 2004-07-08\nSuposatzen diat hauts-partikula guztiek balio dutela. Agustin Otsoa «Eraztunen Jauna III» - J.R.R. Tolkien - 382. orr.\nBeste aplikazioetako bat polimero partikulak uretan barreiatuta daudenean lortzen da, hots, dispertsio polimerikoetan. Berria - Gaiak 2004-09-30\n6 hitz laburra, deklinatzen ez jokatzen ez dena.\nAxularrek, horrelako esaldiak bururatzen zitzaizkionean, eta baita laburragoetan ere, zeren kokatzen zuen esaldiaren hasieran, hartara irakurlea erne jar zedin zentzuaz, eta bait eta horrelako partikulak erabiltzen zituen lagungarri. Bernardo Atxaga «Lekuak» - 63. orr.\nEz zegoen aditzaurrekoez osaturiko aditzik, baizik eta perpausari eransten zizkioten partikula batzuk, hitz txiki batzuk, aditza gehiago zehazteko. Isabel Arrigain «Hizkuntzalaritza orokorreko ikastaroa» - Ferdinand de Saussure - 222. orr.\nHitz elkartuak eta partikula zenbait (arazi, gabe, eta, edo...) idazteko modua zehaztu zen. Koldo Zuazo «Euskara batua» - 170. orr.\nHorretan, baldintza prosodikoek zeresan handia dute zalantzarik gabe, bigarren kasuan "ez" partikulak beregaintasun handiagoa izan baitezake azentuaren aldetik. Lourdes Oñederra «Fonetika fonologia hitzez hitz» - 131. orr.\nBe'amal hitzean (‘Israelen sufrimenduan') (be- partikula 'ren' esan nahi duen min-en ordez dago), min 'amal Israel 'Israel-en artetik' esan balu bezala. Xabier Kintana «Alderraien gidaria» - Mose ben Maimon - 104. orr.\nBai egoera jakin batera daramaten osagai "deiktikoak" biltzen badituzte; bai subjektu hiztuna eta bere solaskideak izendatzen dituzten izenordainak erabiltzen badituzte lehen edo bigarren pertsonan; bai osagai pronominalak edo loturako partikulak erabiltzen badituzte, lehenagoko edo etorkizuneko esaldiei dagozkienak. Xabier Arregi «Jakitearen arkeologia» - Michel Foucault - 113. orr.\naditza partikula (3); hauts partikula (5); partikula elementalak (3); partikula toxikoak (3); partikula txiki (3); partikula txikiak (3)\nbarreiatutako partikulak (4); eguzki partikulak (4); haizeak barreiatutako partikulak (4); hauts partikulak (4); osatzen duten partikulak (3)


Euskal Kostaldeko Geoparkeko irteera gidatuen programa berriz abian - Geoparkea - Flysch & Karst experience\nEuskal Kostaldeko Geoparkeko irteera gidatuen programa berriz abian\nEuskal Kostaldeko Geoparkeak, bisita gidatuen programari ekin dio eta egunero eskainiko ditu bisita gidatuak, Deba, Zumaia eta Mutrikuko naturaz eta kulturaz gozatzeko.\nEuskal Kostaldeko UNESCOren Munduko Geoparkeak martxoaren 13an eten behar izan zituen irteera gidatuak koronabirusaren krisiak eraginda eta hiru hilabete beranduago berriz ekin dio ekimenari urte osoko programa berreskuratuz. Aste honetatik aurrera, egunero eskainiko ditu irteera gidatuak Deba, Mutriku eta Zumaiako natura eta kulturaz gozatzeko.\nBisita gidatuak euskaraz eta gaztelaniaz eskaintzen dira, eta eskaera gehien dutenak ingelesez, frantsesez eta alemanez ere, web gunean deskargatzen diren audio giden bitartez.\nBisita gidatu hauek guztiek Geoparkeak gordetzen duen balio natural, geologiko eta kultural garrantzitsua ezagutaraztea eta gizarteratzea dute helburu. Aurtengo osasun krisi egoera kontuan hartuta, irteera guztiak COVID- 19 protokoloetara egokitu dira, beharrezko segurtasun neurri guztiak bermatzeko.\nHorregatik, irteera gidatuen erreserba on line egitea gomendatzen da Geoparkeko hemen nahiz eta hiru turismo bulegoak irekita dauden edozein zalantza argitzeko. Bestalde, proposamen hauek guztiak bisita gidatuen liburuxka berrian daude jasota; liburuxka eskuragarri dago, eskatuz gero, Euskadiko turismo bulego eta hotel nagusienetan.


Zigarro-salmenta %1,3 hazi zen otsailean | Consumer\nZigarro-salmenta %1,3 hazi zen otsailean\nHala ere, negozio-bolumena %6,2 jaitsi zen tabako-ontzien arteko "prezio-gerra"ren ondorioz\nTabakoaren salmentak %1,3 igo ziren joan den otsailean (313,9 milioi unitate), 2005eko epe berarekin alderatuta, Tabakoaren Merkaturako Ordezkaritzaren azken datuen arabera. Hala ere, negozio-bolumena %6,2 jaitsi zen, tabako-ontzien arteko “prezio-gerra” zela eta.\nEkonomia Ministerioaren mendeko erakundearen zifra horiek tabako-konpainiek zabaldu zuten prezio-estrategia azaltzen dute; izan ere, Tabakoaren aurkako Legearen murrizketei aurre egiteko marka merkeak ugaritu egin ziren, eta, azkenean, Gobernuak tabakoaren zerga-enduraziorako neurriak hartu zituen.\nLegea aplikatu zen lehen bi hilabeteetan, 619,3 milioi unitatera iritsi ziren kutxazainen salmentak, aurreko urteko epe berarekin alderatuta% 1,47 gutxiago. Balioari dagokionez, salmentak 1.261,7 milioikoak izan ziren, hau da, tabako-konpainien diru-sarrerak %9,1 jaitsi ziren.\nBalear Uharteetan, Gaztela eta Leonen, Katalunian, Madrilen, Nafarroan eta Errioxan handitu egin zen kutxazainen salmenta eta fakturazioaren balioa. Murtzian, Extremaduran eta Gaztela-Mantxan jaitsi egin zen saldutako unitate-kopurua eta igo egin zen negozio-bolumena. Gainerako autonomia-erkidegoetan beherakadak izan ziren bi adierazleetan.\nJoera-aldaketa nabari da urtarrileko datuen aldean\nKatalunian saldu ziren tabako-kaxa gehien (62,2 milioi unitate), ondoren Andaluzian (55,6) eta Madrilen (40,5). Hiru erkidegoetan negozio-bolumena jaitsi egin zen: 128 milioi eurotik 126 eurora Katalunian; 122 milioi eurotik 113 eurora Andaluzian, eta 88 milioi eurotik 82ra Madrilen.\nMarkaka, Philip Morrisen Marlboro izan zen sailkapeneko burua, %21,8ko kuotarekin; ondoren, Chesterfield, Philip Morris (%10,5) eta Fortuna (%9,6).\nTabakismoari Aurrea Hartzeko Legea onartu aurretik, Osasun eta Kontsumo Ministerioko arduradunek tabakoaren kontsumoa jaitsi egin zuten 2006an, bai indarrean sartu zelako, bai Gobernuak tabakismoaren aurkako borrokan aurrera egiteko hartu zituen neurri fiskalengatik.\nOtsaileko kutxazainetako salmenta-datuek hautsi egiten dute urtarrileko datuen joera-aldaketa, salmenta-bolumena %4,2 jaitsi baitzen urte arteko tasan. Aitzitik, balio-jaitsiera moteldu egin dute, urtarrilean %12 jaitsi ondoren.\n2005. urtean, salmentak% 0,6 jaitsi ziren aurreko urtearekin alderatuta, lehen aldiz bost urtetan izandako jaitsiera. Ordura arte, urteko zigarro-salmentek gora egin zuten (%1,9 2000n, %2,7 2001ean, %0,8 2002an, %1,9 2003an eta %1 2004an).\nOsasun Sailak 14 milioi euro bideratu ditu autonomia-erkidegoetara, tabakismoaren aurkako prebentzio- eta borroka-estrategiak aurrera eraman ditzaten. Ministerioak nabarmendu nahi du zenbateko horiek ikuskatze-jarduera gehiago ere finantzatzen dituztela, batez ere aisialdiko lokaletan, autonomia bakoitzaren arabera kontrol-desberdintasun handia baitago, Osasun Sistema Nazionaleko Lurralde arteko Kontseiluak (CISNS) Madrilen egindako bileraren ondoren Osasun Sistemako titular Elena Salgadok zehaztu zuenez.\nBahitura millones-eu negozio-bolumen Otsailean% 3 salmentak


Udan Oarsoaldean 35 kirol jarduera aukera ditzakete haur eta gaztetxoek . Noticias de Gipuzkoa\nUdan Oarsoaldean 35 kirol jarduera aukera ditzakete haur eta gaztetxoek\nIzena emateko epea maiatzaren 2an zabalduko da eta helduentzako ikastaroak ere antolatu dituzte\nOiartzun- Errenteriako, Lezoko, Oiartzungo eta Pasaiako Udalek elkarrekin antolatu eta zabaldu dute Uda 2018 Kirol Kanpaina, zazpigarren urtez jarraian. Guztira, 35 jarduera baino gehiago eskaintzen dira, hiru eta 16 urte bitarteko haur eta gaztetxoentzat. Aurreko urtean bezala, helduei (16 urtetik gorakoak) zuzendutako jarduerek ere lekua izango dute. Besteak beste, ondorengo ekintzak aukera daitezke: igeriketa, aquafit, nordic walking, kick boxing edo entrenamendu funtzionala.\nPasa den udako arrakasta ikusita, aurten erepaddel boardjarduera izango da Pasaian eta nordic walking Lezon.\nAzken urteotan bezala, indarra eman nahi zaie itsasoarekin zerikusia duten jarduerei, eta aurtengo edizio berrian bela, piraguismoa, arrauna eta, esan bezala, paddel boardpraktikatu ahal izango dira. Halaber, zirkoa parkean izeneko jarduera laugarren urtez eskainiko dute.\nPasa diren urteetan egin den moduan Oarsoaldeko Udako Kirol Kanpainako eskaintza eskuorri bakarrean jaso da, aurreko urteko formatu berean. “Izan ere, askoz ere eraginkorragoa iruditu zaigu informazio guztia modu honetan jaso-tzea, herritarrek eskaintza guztia begirada bakar batean bistaratzen dutelako. Eskuorrian lau udalerrietan eskaintzen diren jarduerak jaso dira”, azaldu dute.\nGuztira, 8.500 diptiko banatuko dituzte eskualdeko ikastetxeetan eta kirol instalazioetan. Halaber, eskaintza horiek guztiak lau udaletako webguneetan zintzilikatuko dituzte.\nIzena emateko epea maiatzaren 2an zabalduko da. Jarduera bakoi-tzari buruzko informazio zehatza eskuratzeko, esku-orrian adierazten diren webgune eta telefonoak erabil daitezke. Era berean, udalerrietako kirol instalazioetan ere ekintzei buruzko informazio zehatzagoa jaso daiteke.\nUda 2018 Kirol Kanpaina lau Udalek osatzen duten Eskualdeko Kirol Koordinazio mahaiak antolatu eta bultzatu du. Elkarlan honen helburuak baliabideak modu eraginkorragoan erabiltzea eta herritarrei aukera zabalagoa eskaintzea dira. - A.M.


Oasia basamortu politikoan • ZUZEU\nOasia basamortu politikoan\nOrreaga taldeak, aurten ere udaberriarekin batera hitzaldi zikloa antolatu dau Galdakaon.\nXXXII. Hitzaldi Zikloa izanik, gure herriaren askatasuna berreskuratzeko prozesuan beharrezko diren bitartekoen inguruan (Hizkuntza, hezkuntza, kultura, politika, dantza, historia, musika…) zerbait interesgarria ekarri daben hizlari mordoa pasatu izan dira Galdakaotik.\nIdeia hau mantenduz, hiru hizlari gonbidatu doguz aurten:\n1.-Maiatzak 22an, Andra Mari dantza taldearen lokalean (20:00etan), Xamar “Euskara Jendea” dokumentalaz baliatuko da euskera eta orokorrean gure herriaren egoerari buruz gogoeta egiteko. Aspaldiko laguna dogu Xamar eta 2012an berarekin egindako “Kultura tradizionala ezagutuz”, bost eguneko ikastaroaren arrakasta ikusita, berriz gonbidatzea erabaki dogu. Plazer izugarria da Xamar entzutea!\n2.-Maiatzak 29an, AEK-ko lokalean (19:00etan), JM Odriozolak “Hizkuntza, kultura eta gizartea” titulupean egingo dau solasaldia. Ez da lehen aldia Odriozola gonbidatzen doguna, baina duela egun batzuk Berria egunkarian argitaratu eban “Etnozidioa eta giza eskubideak” idatziak, arreta piztu euskun eta berriz ere gonbidatzea erabaki dogu.\n3.-Ekainak 11an, Gandasegi eskolan (19:00etan), Mikel Erauskin taldekideak “Una ‘ocupación’ algo más que un ‘conflicto’” hitzaldia emongo dau.\nLaburtuz, momentu honetan gure herriak sufritzen dauan “desertu politikoan”, oasi izan nahi dauan hitzaldi ziklo bat antolatzen ahalegindu gara, ea ba urtero legez harrera ona izaten daben.


Gazte Kontzientzia • ZUZEU\nBadirudi gaur egungo gazteoi soilik lagunekin egotea, sare-sozialetan agertzen denaren jakinean egotea eta gure barne arazoak axola zaizkigula. Nahiz eta gazte batzuen buruan hori bakarrik egon, ez du esan nahi guztiok ardura berdinak ditugunik, gazte gehienok gure etorkizunarekiko ardura badaukagu, etorkizuna gure erara moldatu nahi dugu. Gaur egun dauden bidegabekerien aurrean erantzun bat egon behar dela uste dugu, eta nola kanpotik ez ditugun erantzunik ikusten, guk erantzutea eta mugimendu eta baliabide propioak erabiltzea erabaki dugu.\nHezkuntza sailean, adibidez, gaur egungo gobernuak “LOMCE” izeneko legea ezarri du. Lege horrek Euskal Herrian kalte handiak ekarriko ditu, zeren eta euskarari garrantzia kendu lekioke, filosofia geletatik atera eta “Revalida” ebaluazio sistema bueltan ekarriko luke. Horiek dira ondorio gutxi batzuk, lege horren kontra egiteko izugarrizko mugimendua egon zen eta dago Euskal Herrian. Mugimendu horiek ikasleek osatutako taldeak antolatzen dituzte, ekintza asko egon dira azken urteotan eta gehienak ikasleek sustatu dituzte.\nBestalde, egia da gazte askok oso indibidualistak direla. Soilik euren interesengatik egiten dute zerbait; euren ikasketak bukatu, lan bat aurkitu eta gizartean injustiziak egon arren, euren bizitza, horri jaramonik egin gabe jarraitzen dute . Nahiz eta hori maiz gertatu, gaur egun joera aldatzen ari da eta egunero gazte gehiago injustizien aurka aritzen dira. Herri mugimendura batzen dira eta horiei esker indar handiagoa lortzen dugu gazteok. Zenbat eta pertsona gehiago batu askoz gehiago baloratu eta kontuan hartuko lirateke gure iritziak,eta horri esker agian gure etorkizuna gure erara aldatu genezake.\nAdibide adierazgarri batzuk zera dira: Madril aldean, 15M deritzon mugimendua, krisiaren hedapena, desjabetza, bankuen erreskaterako dirutza, agerian geratu diren ustelkeria eta horien guztien ondorioz. Euskal Herrian kezka horiek ere gurean gogoeta eragin dute. Horrek kontzientzia jende esparru zabalagoan piztuarazi du ez soilik gazteen artean.\nBestalde, gazteak biztanleriaren portzentajea gero eta txikiagoa da eta horrek isla dauka gure iraultza gaitasunean. Azken 30 urteotan bikoteek bataz beste seme-alaba bakarra izan du, beraz, gazteen populazioa erdira gutxitu da aurreko belaunaldiarekin alderatuz (demografia piramidearen oinarria estutu da). Eduki dezagun kontuan, gazte garaian, gure pentsamendua aldaketen aldekoa izan ohi dela eta nagusiak egiten garen heinean gure jokaera itxiago bihurtzeko joera dauka.\nAzken ideia aipagarria zera da: agian, egungo gazteok informatika baliabide gehiago dauzkagu eta 40 urtetik gorako pertsonek baino hobeto moldatzen gara. Interneten ageri den informazio-iturri andanari esker, gazteek gaitasun kritikoa errazago garatu dezakete. Antzina, informazioa goitik beherakoa zen, gobernuak erabaki zezakeen neurri handi batean zer argitaratzen zen eta zer ez. TB, prentsa, irrati… baliabideak oso urriak ziren. Halaber, gazteok abantaila honi probetxu atera beharko genioke.\nKontzientzia daukaten gazteak badaude, eta egunero ugariagoak dira. Kanpotik pertsona nagusi gehienak gure gauzetan bakarrik zentratzen garela uste dute, soilik festa eta alferkeriak gustatzen zaigula esan ohi dute. Ez daukate guztiz arrazoia, egia da gazte horietako batzuk badaudela, baina garai honetan gazteak baliabide gehiago dauzkagu informazioz hornitzeko. Horri esker askoz hobe antolatu daiteke gazte mugimenduak eta horrek, gazteek gizartean daukagun eragina indartzen du.\nGazte Kontzientzia Gazte Kontzientzia Gazte Kontzientzia Gazte Kontzientzia Gazte Kontzientzia\nZer duzu buruan “Gazte Kontzientzia”-ri buruz\neuskaldun bat 2016-12-29 14:37\nZopa gehiegitan sartu gabe bideratu itzazue indarrak euskaraz hitz egitera. Herri honi egin diezaiokezuen erreboluziorik handiena izango da.


2016 maiatza | Nessun dorma\nFitxa: Euskadiko Orkestra Sinfonikoa. Zuzendaria: Andrey Boreyko. Bakarlaria: Alban Gerhardt (txeloa). Egitaraua: Shostakovitx eta Brahms-en lanak. Lekua: Gasteizko Principal Antzokia. Data: maiatzaren 23a. Kontuz ibili. Tituluarekin ez da esan nahi komentatu behar dudan kontzertuaren interpretazioan une onak eta txarrak egon zirenik. Justu kontrakoa, Euskadiko Orkestra Sinfonikoak eduki zuen uneoro bi giro erabat desberdin mantentzeko imajinazio puntu hori. Beraz, alde horretatik aitzakiarik...\nFitxa: Euskadiko Orkestra Sinfonikoa. Zuzendaria: Jun Märkl. Bakarlariak: Viviane Hagner (biolina) eta Zoe Nicolaidou (sopranoa). Egitaraua: Berg eta Mahler-en lanak. Lekua: Gasteizko Principal Antzokia. Data: maiatzaren 11a. Estilo desberdinak, bi ikuspuntu musikal baina giro, ‘atrmosfera’ bera: Viena. Horixe disfrutatu genuen Euskadiko Orkestra Sinfonikoaren azken abonu-kontzertuan. Alban Berg-en ‘Biolin eta orkestrarako kontzertua’-k samurtasun berezia du hasieratik...\nSex, lies and opera\nFitxa: Thomas Adès-en ‘Powder her face’ ganberako opera. BIOS Orkestra. Zuzendaria: Diego Martín-Etxebarria. Eszena zuzendaria: Carlos Wagner. Bakarlariak: Olga Zhuravel (soprano dramatikoa), Heather Buck (soprano lirikoa), Alan Ewing (baxua), Alexander Sprague (tenorea). Lekua: Bilboko Arriaga Antzokia. Data: maiatzaren 6a. Raphael-en aspaldiko kantak esaten zuen bezala, hau eskandalua!… Baina ez hainbestekoa, eta hobe horrela. Thomas Adès-en ‘Powder her face’ ganberako...\nFitxa: Euskadiko Orkestra Sinfonikoa. Zuzendaria: Christoph König. Bakarlaria: Alexander Lonquist (pianoa). Egitaraua: Sibelius, Chopin eta Beethoven-en obrak. Lekua: Gasteizko Principal Antzokia. Data: apirilaren 21a. Aldez aurretik pentsa zitekeen zorte txarra izan zuela Alexander Lonquist piano joleak Gasteizko kontzertuarekin. Izan ere, bezperan, apirilaren 20an, Maria Joao Piresek Chopin-en ‘Piano eta orkestrarako 2. Kontzertua fa minorrekoa, op. 21’ obraren bertsio ikaragarria...


Juan Ruiz de Alarcón - Wikipedia, entziklopedia askea.\nTaxco (en) , 1581 (egutegi gregorianoa)\nMadril, 1639ko abuztuaren 4a (57/58 urte)\nJuan Ruiz de Alarcón y Mendoza (Mexiko, 1581 - Madril, Espainia, 1639ko abuztuaren 4a) antzerkigilea izan zen. Mexikon jaioa, espainiar hiritartasuna zuen.\nMexikon eta Salamancan egin zituen Zuzenbideko ikasketak. Madrilen zen 1614. urtean, eta komediak idazten hasi zen Lope de Vega, Quevedo, Tirso eta abarren trufen artean, konkorduna baitzen. Indietako Kontseiluko erredaktore izan zen. Lope de Vega, Tirso edo Vélez de Guevara dramagile oparoen ondoan, idazle urria izan zen Ruiz de Alarcón, idazleak berak argitaratutako bi liburuek hogeiren bat komedia baizik ez baitute jasotzen. Aipatzekoak: Los desdichados en fingir, Los empeños de un engaño, Ganar amigos, Los pechos privilegiados, El Anticristo, La crueldad por el honor, La verdad sospechosa, Las paredes oyen, La prueba de las promesas, Mudarse por mejorarse eta El examen de maridos.\nWikimedia Commonsen badira fitxategi gehiago, gai hau dutenak: Juan Ruiz de Alarcón\nGutenberg proiektua: 8131


Euskararen arnasguneek duten garrantzia nabarmenduko dute 'Arnasa gara' kanpainarekin - Goierriko Hitza : Goierriko Hitza\n'Arnasa gara' kanpaina\nEuskararen arnasguneek duten garrantzia nabarmenduko dute 'Arnasa gara' kanpainarekin\nUEMA, Eusko Jaurlaritza, Nafarroako Gobernua eta Euskararen Erakunde Publikoa dira sustatzaile nagusiak, Gipuzkoako eta Bizkaiko foru aldundien laguntzarekin eta kanpaina parte hartuko duten 22 udalerriekin batera. Zerainen egingo da Goierriko ekitaldi bakarra, azaroaren 29an.\nUEMAk, Eusko Jaurlaritzak, Gipuzkoa eta Bizkaiko foru aldundiek, eta Lekeitioko eta Aramaioko udalek Arnasa gara kanpaina aurkeztu dute gaur Azpeitiko Sanagustin kulturgunean egindako agerraldian. Proiektuaren helburua da euskararen arnasguneetako biztanleen ahalduntzea, aitortza eta kontzientziazioa indartzea, jabetu daitezen gune horiek euskararen indarberritzean duten garrantziaz. Euskal Herriko 22 herritan egingo dira kanpainaren aurkezpen ekitaldi herrikoiak, eta Goierriri dagokiona azaroaren 29an izango da, Zerainen.\nEkimenak bi fase izango ditu. Lehenengoan arnasguneen ahalduntzea eta aitortza bilatuko da, eta horretarako kanpaina bat abian jarriko da ekimena azaltzeko eta honen osagai nagusietako bat izango den Kartzela serie digitala herriz herri aurkezteko. Bigarren fasean, berriz, ekimena Euskal Herri osora zabalduko da, arnasguneen errealitatea eta garrantzia ezagutzera emateko. Proiektuan Nafarroako Gobernuak –Euskarabidearen bitartez– eta Iparraldeko Euskararen Erakunde Publikoak ere parte hartzen dute.\nKoldo Goitia, Ana de Castro, Nagore Alkorta, Bingen Zupiria, Garbiñe Mendizabal, Josu Labaka eta Lierni Altuna, gaur, ‘Arnasa gara’ kanpainaren aurkezpenean. Arg.: Uema\n“Arnasa gara kanpaina, euskararen arnasguneak Euskal Herriarentzat zein garrantzitsuak diren nabarmendu nahi duen kanpaina da. Herria da gorputza, hizkuntza bihotza. Badakigu. Eta herri honen berezko hizkuntza modu naturalean arnasguneetan ari da taupaka, sendo eta osasuntsu. Horregatik, arnasguneen garrantzia lau haizetara zabaltzeko eta herritarrek horren kontzientzia hartzeko beharra ikusi dugu UEMAk eta beste hainbat erakunde publikok. Batetik, arnasguneetako biztanleek kontzientzia har dezaten. Bestetik, gainerako euskal herritarrek ere arnasguneak babestea eta hedatzea euskararen normalizaziorako ezinbestekoa dela jakin dezaten, hizkuntza ekologiaren ikuspegian bide eginez”, nabarmendu du UEMAko lehendakari Josu Labakak.\nGaurko agerraldian izan dira kanpaina babesten duten erakundeetako ordezkariak: Bingen Zupiria, Eusko Jaurlaritzako Kultura eta Hizkuntza Politika sailburua; Garbiñe Mendizabal, Gipuzkoako Foru Aldundiko Hizkuntza Berdintasuneko zuzendaria; Ana de Castro, Bizkaiko Foru Aldundiko Euskara zuzendaria; eta Josu Labaka, UEMAko lehendakaria. Halaber, ekimen honetan parte hartuko duten zenbait udalerrietako alkateak ere aurkezpenean izan dira: Nagore Alkorta, Azpeitiko alkatea; Koldo Goitia, Lekeitioko alkatea; eta Lierni Altuna, Aramaioko alkatea. Guztiak bat etorri dira arnasguneen garrantzia azpimarratzeko orduan eta nabarmendu dute proiektu honen atzean dagoen lankidetza.


Inspira STEAM – 8 orrialdea – Inspira STEAM\n27 November, 2017 Iruzkin 1 Instituciones y organizaciones se suman al Manifiesto INSPIRA de la Universidad de Deusto para reivindicar la apertura de espacios a niñas y mujeres en ciencia y tecnología sarreran\n24 November, 2017 Ez dago iruzkinikINSPIRA manifestuaren aurkezpena: Neskei eta emakumeei zientziaren eta teknologiaren esparruak zabaltzen sarreran\nMundu global eta askotarikoan bizi gara, berdintasuna arlo askotan lortu gabe dagoen batean. Arduratu eta kezkatzen gaituen bat generoaren eta teknologiaren arteko etena da. Hori dela eta, azaroaren 27an, Ada Byronen heriotzaren 165. urteurrenarekin bat etorriz aurkeztuko da INSPIRA manifestua: Neskei eta emakumeei zientziaren eta teknologiaren esparruak zabaltzen. Ekitaldi horretan arlo desberdinetako erakunde eta pertsonek…\nInspira STEAM pegatina\n7 November, 2017 Ez dago iruzkinikInspira STEAM pegatina sarreran\nInspiraSTEAM proiektuaren bigarren edizio honek berrikuntza bat du, modulu bakoitzean parte hartzen duten neska-mutilek pegatinak jasotzen dituzte, gamifikazio modura. Pozgarria da ikustea nolako aurpegia jartzen duten jasotzen dituztenean eta nola jartzen dituzten euren Inspira koadernoan, motxilan, klaseko karpetan… Gaur, Marie Curieren 150. urteurrena dela eta Kaikoo Studio–ren diseinu ikusgarriak liberatuko ditugu. Lan horrek Creative Commons…\n11 July, 2017 Ez dago iruzkinikINSPIRA STEAM 2017 aholkularien bila dabil Araban! sarreran\n30 June, 2017 Ez dago iruzkinikPresentación de la segunda edición del proyecto INSPIRA para el fomento de las vocaciones tecnológicas entre las niñas sarreran\n18 June, 2017 Ez dago iruzkinikPioneras de la tecnología sarreran\n9 March, 2017 3 iruzkin INSPIRA STEAM 2017 aholkularien bila dabil! sarreran\n14 December, 2016 Ez dago iruzkinik(ES) Mujeres que nos inspiran: Mary Anderson sarreran\n14 November, 2016 Ez dago iruzkinik(ES) Mujeres que nos inspiran: Stephanie Kwolek sarreran


Ciudadanos, PP eta Voxi 'askatasun gune' batekin erantzungo die Altsasuk | Politika | Berria\nCiudadanos, PP eta Voxi 'askatasun gune' batekin erantzungo die Altsasuk\nHerriko batzarrak larunbaterako manifestaziora deitu du, eta iganderako, eremu herrikoian parte hartzera. Gaitzetsi dute hiru alderdiek Altsasu «eskubideen ukaziorako sinbolo» bihurtu nahi dutela\nAtzo, Altsasuko Iortia Kultur Etxean, herritar talde handi batek egindako agerraldia. IDOIA ZABALETA / FOKU Tamaina handiagoan ikusi\n2018ko urriak 31 - Altsasu\nAzken egunetako eztabaidaren ostean, Altsasuk hartu du bere erabakia. Lehenik, Ciudadanosek, eta, ondoren, Voxek zein PPk, ekitaldia antolatu dute igandean, eta, hori ikusirik, altsasuarren batzarrak argi du «erantzun herritarra, bateratua, zabala sendoa, duina, eta alderdi horiek nahi duten liskarrik gabea» nahi dutela. Hartara, lehenik, larunbaterako 17:30ean Utzi bakean Altsasu lelopean manifestaziora deitu dute. Bestetik, iganderako, 10:00etan «izaera aldarrikatzailea» izango duen askatasunaren gune bat antolatuko dute Iortia plazan. Han, musika emanaldiak, kultur jarduerak eta parodiak egingo dituzte jai giroan. Larunbateko manifestazioan zein igandeko gunean parte hartzera deitu dute.\nIragan astetik hainbat batzar egin dituzte Altsasun igandeko ekitaldi horri nola erantzun zehazteko. Altsasutik at ere, sare sozialetan izan da eztabaidarik, eta nahasmena eragin duen deialdiren bat ere zabaldu da. Haatik, Altsasuko batzarrak atzo arratsean ezagutarazi zuen bere proposamena. Onartu dute hainbat aukera jarri direla mahai gainean, eta sentsibilitate ezberdinak azaleratu direla. Azkenean, «kontsentsuzko proposamen bat» hitzartu eta onartu dute.\nArgi dute zertara datozen Espainiako hiru alderdiak, igandeko ekitaldia «beste eraso bat» izango balitz bezala sentitzen baitute. 2016ko urriaren 15eko goizaldean Koxka tabernan liskarra gertatuz geroztik, herriak eraso gisa hartu zuen ondorengo egunetako zalaparta mediatikoa, Poliziaren presentzia eta hurrengo aste eta hilabeteetan etorri ziren erabaki judizialak. «Esan nahi dugun lehen gauza da nazkatuta gaudela hainbeste gezur entzuteaz, hainbeste irain eta probokazio jasan behar izateaz», laburbildu zuten atzo Iortia Kultur gunean egindako agerraldian.\nHerritar talde horren arabera, komunikabide batzuk, poliziek eta hainbat arduradun politikok etengabe mespretxatu dute Altsasu, eta eraso egin diete errespetu falta handia adieraziz. «Min egin digute, min handia. Baina jakin izan dugu herri gisa erantzuten, elkartzen, haserreak eta une pozgarriak partekatzen, kolpeak eta ilusioak partekatzen, nekea eta itxaropena konpartitzen», adierazi dute.\nHorregatik, igandeko ekitaldia «ankerkeria osoz egindako beste eraso bat» izango dela nabarmendu dute. Alderdiok atzean ezkutuko interes politikoak dituztela gaitzetsi dute, eta euren asmoak «faxismoaren antz handia» dutela deritzote. «Herri oso baten sufrimendua erabili nahi dute euren arteko hauteskunde lehiarako. Badakigu gure herria ez dela euren helburua. Hori, berez, aski larria litzateke». Altsasuarren batzarrak uste du jokabidea «are zikinagoa» dela: «Gure herria aitzakiatzat hartu nahi dute eskubideen ukaziorako, horren sinbolo bilakatu nahi dute». Horregatik, argi dute hiru alderdien asmoa dela altsasuarren minarekin jolas egitea, «liskarra bilatuz eta hortik etekina atera nahirik».\nHori ikusirik, altsasuarrek proposatzen dute «liskarrik gabeko» erantzun herritarra, zabala eta sendoa ematea. Larunbatean manifestazioa aterako da 17:30ean Foruen plazatik, eta igandean askatasunaren gunea eratuko dute. Izaera aldarrikatzailea izango du eremu horrek; jai giroan egingo da. «Gure herria zapaltzera etorriko direnak alde egingo dutenean festa Altsasuko kaleetan hedatuko da». Deialdi irekia izango da, eta elkartasuna adieraztera etorri nahi duen orori egin diote han parte hartzeko gonbita.\nHerenegun, Nafarroako Parlamentuak bere babesa agertu zion Altsasuko herriari. Zenbait sektore politikok eta mediatikok egin nahi duten instrumentalizazioa eta manipulazioa gogor gaitzetsi zuten Geroa Baik, EH Bilduk, Ahal Dugu-Orain Baik eta Ezkerrak. Halaber, sektoreok herrian haserre eta tentsio giroa sortu nahi izatea kritikatu zuten. Bi urteotan, altsasuarrek elkarbizitzaren eta normalizazioaren alde azaldutako jarrera «zibiko eta eredugarria» txalotu zuten. Adierazpen horren aurka bozkatu zuten UPNk eta PPk. PSN abstenitu egin zen.\n«Nafarroatik at etekin politikoa lortzeko erabili nahi dute Altsasu»


Aretxabaletako Udalari - - Goiena.eus\nEsti Llodio Uribeetxebarria\nEsti Llodio Uribeetxebarria 2018-12-21 07:56\nAretxabaletako Udalak familia ugarien aldeko hobariak onartu zituela? Ederto saldu zenuten EAJko alkateak zein EH Bilduko zinegotziak Hirukide aldizkarian, Goiena aldizkarian eta Goiena telebistan kontua!\nJakin nahiko nuke zenbaki errealetan zenbat dirurekin lagunduko dituen Udalak herriko familia ugariak... Merke aterako zaizue, jarri dituzuen baldintzak kontuan hartuta.\nLotsagarriak eta bidegabeak iruditzen zaizkit udal batzordeko kideek hartu dituzuen erabakiak! Badago zuen artean familia ugariok gizartean dugun garrantziaren jabe den norbait? Horrenbeste hitz egiten dute politikariek jaiotza-tasa igotzearen garrantziaz... aurrekontu sozialak... hitz eta pitz! Besterik ez daukazue eskaintzeko? Ez dut uste familia ugariko kideok gizarteari egiten diogun ekarpen aberatsa konpentsatzeko inolako gogorik duzuenik!\nKide gutxiagoko familiei baino baldintza hobeak ez dizkiguzuela eman nahi da zuen aitzakia beti! Egoerak konpentsatzeaz berba egiten denean, normalean, horrek ez du zerikusirik besteen parean jartzearekin! Oso argi ikusten da aniztasun funtzionala duten pertsonengan, gaixotasun kronikoa duten pertsonengan, bazterkerian daudenengan...\nNoiz ulertuko duzue familia ugariok, berez, baditugula baldintza okerragoak bizitzako gastuei aurre egiteko? Kotxe eta etxe handiagoen beharra, beste familiek duten baldintza berak izateko; kirola egiteko, material gehiagoren beharra, eta musika instrumentuak jo nahi baditugu; hizkuntzak ikasteko; udalekuak; eskola materiala; jantziak; osasun kontuak... Hori, "bizitza egoera on edo osasuntsuan" bagoaz aurrera; bestela, jai dugu!\nNoiz jarriko zarete politikari eta teknikariok familia ugariei laguntzeko jarrerarekin paper zuri baten aurrean? Udalak benetan zein inbertsio egin dezakeen aztertzen?\nEta ez, nola pasatuko garen egoera honetatik, ahalik eta aurpegi politena erakutsiz herriari eta xemeikorik inbertitu gabe? Politikari guztiak eta zenbait teknikari erakusleihoari adi baina herritarrengandik oso urruti zaudetela ikusteak atsekabetuta eta etsituta uzten nau\nFamilia ugari bateko kidea


Proyectos Comunitarios en Bibliotecas y Archivos | Cursos | ALDEE\n2016 Maiatza 13 - 2016 Maiatza 27\nIgnacio Sanz y María Gutierrez\nLiburuzainek eta artxibozainek haien komunitateen bizitzako agente aktibo bezala joka dezaketen paperaren kontzientzia har dezatela eragitea\nBaliabide eta agente komunitarioekiko elkarlanak eskaintzen dituen aukerak eta potentzialitateak erakustea\nPrograma eta proiektu komunitarioen garapenerako jarraibideak eskaintzea\nGarapen komunitarioaren kontzeptua.\nLiburutegiaren dimentsio soziala: Liburuzainen profila.\nLiburutegia baliabide eta agente komunitarioekin konektatua: Nire herri / auzoaren errealitatearen analisia.\nAgente komunitarioak ezagutzea: hirugarren sektorea, mugimendu sozialak eta herritarren parte-hartzea, zerbitzu sozialak, hezkuntza zerbitzuak...\nErrealitatearen analisirako teknikak: mapaketa, soziograma\nLiburutegietako esperientzien eta proiektu sozialen analisia: Liburutegi barruan, kanpora begira lanean .\nKasu praktikoak: zer eskain diezaioke liburutegiak komunitateari? nola hasi elkarlanean beste baliabide komunitarioekin?\nNola landu garapen komunitarioko programak : metodología eta kontutan hartzeko gako nagusia\nMetodologia aktibo eta esperientziala erabiliko da, kasuen lanketa du ardatz eta parte hartzaileen arteko talde dinamika sortzea sustatuko da. Errealitatearen analisirako eta esperientziaren analisirako teknikak erabiliko dira.\nFormazioa aste betez aldendutako hiru saiotan eskainiko da:\nSaioa 1- Ostirala, maiatzak 13\nSaioa 2- Ostirala, maiatzak 20\nSaioa 3- Ostirala, maiatzak 27


kritiken hemeroteka » Errealitatearen eta ametsen muga\nErrealitatearen eta ametsen muga Mikel Asurmendi / Irunero, 2001-02\n“Edo zu edo ni”, no! Horra ultimatuma. No! esan dut eta ez to! Izan ere, “Edo zu edo ni” diotso gizonak emazteari, eleberriak izenburutzat daraman ultimatuma, alegia. Liburuaren egilea emakume bat da. Ixiar Rozas Elizalde lasartearra.\n“Edo zu edo ni” Ixiar Rozas idazle berriaren lehen eleberria da. Poesia eta ipuinak idatzi ditu orain arte. Aurtengo Donostia Hiria Kutxa literatur saria irabazi du Korronteak ipuinarekin. Berak dioenez, “asko du ikasteko idazle bezala”. Haatik, “Edo zu edo ni” eleberrian bazekien zer kontatu, baita ederki kontatu ere.\nIxiar kazetaria eta gidoigile da ofizioz, idazle gisa, berriz, poetika eta narrazioa landu ditu, esan bezala. Ezaugarri horiek guztiak antzematen dira bere lehen eleberri honetan. Liburuaren kontaketak tankera zinematografikoa du. Eleberriaren taxutzeko era tipularen geruza —metaforikoki esanda— bezalako kentze ariketa bat da. Eleberriaren egitura ez da lineala, istorioa iragan eta orain arteko joan-etorrian gauzatua dago.\nEta gaiaz, berriz, zer esan dezakegu? Hauxe: Protagonista —Graziana— 58 urteko emakume bat da. Joxerekin ezkondua. Graziana beste gizon batekin enamoratu da, ordea. Joxek ultimatuma luzatzen dio hartara: Edo zu edo ni! Bi seme-alaba helduak dituzte eta bizialdi luzea elkarrekin eramana.\nIrakurle lagun hori, liburu honen arrastoan jar zaitzaketen hainbat arrasto eman niezaizuke. Nahiago dut baina, zuk zeuk arrasto horiek bilatzea. Premisa batez lagunduko dizut ordea. Eleberriak gauzak esan eta gehiegi azaltzea baino iradokitzen ditu. Gauza asko ez dira liburuan agertzen.


Azpeitiko Dinamoak Ikusle Taldea martxan jarri du - KULTUR SHAREA\nEdozein eratako irudien gainean hitz egitea da ekimen berri honen asmoa: artelanak, argazkiak, iragarkiak, aldizkari edo liburuen azalak, afixak, filma zatiak, memeak, GIFak… Irudiei buruz hitz egitea da kontua, eta irudia pentsatzea.\nAzpeitiko Dinamoak ekimen berri bat jarri du martxan: Ikusle Taldea. Azaldu dutenez, irakurle talde ugari daude han eta hemen, baina irudiari buruz hitz egiteko biltzen den talderik ez, eta proba egin nahi izan dute. “Irudiak dena hartu du aspaldian: dena da irudia, eta denean dago. Ikusizko Orden Berrian bizi gara arte teoriko batzuen ustez. Ezin da ukatu irudiz gainezka daudela gure eguneroko bizitzak, eta irudi bitartez komunikatzen garela geroz eta gehiago. Irudian bizi gara eta irudiak bizi gaitu”, azaldu dute Dinamoko kideek.\n“Ezingo genuke ulertu XXI. mendea irudiaren hedatzerik gabe. Argazki (eta bideo) kamera bana daramagu aldean, eta argazkiz beteta daude gure telefono (ez hain) inteligenteak. Argazkiak jada ez dira albumetan gordetzen, telefonoen memorian galtzen dira… Paradoxa dirudi, baina gaur inoiz baino beharrezkoagoa eta zailagoa da irudi bat sortzea, eta zer esanik ez iruditeria bat sortzea. Garai eta leku bateko jendeari zer edo zer esango diguten irudiak sortzea da zaila, eta horregatik beharrezkoa. Irudiaren gainean hausnartzea ezinbesteko bihurtu zaigun bezala.\nIrudia tresna potentea da, izugarri indartsua, eta irudiaren ahalaz gogoeta egitea tokatzen zaigu, baina baita irudiaren azalaz ere: nola egiten da irudi bat, nola eraikitzen, nola irakurtzen, zer ikusten dugu hor, nola ikusten gaitu irudiak… Eta nola jartzen dira irudiak zirkulazioan, non galtzen dira, non pausatzen, nola eusten diote denboraren joanari, nora joaten dira inork ikusten ez dituenean…”\nEkimenaren sustatzaileentzako begiratzea eta ikustea bi gauza desberdin dira. “Batzuetan ez diegu begiratu ere egiten irudiei, besteetan begiratu gabe ere ikusi egiten ditugu”, diote. Taldean mutur batetik besterako tarte hori da lan egiteko izango duten lekua, eta baita irudiek pentsatzeko zein funtzio betetzen duten jakitea ere.\n“Irudiak dena hartu du aspaldian: dena da irudia, eta denean dago. Irudiak sortzea inoiz baino errazagoa da, auskalo zenbat egiten ditugun egunero, ohartu gabe; prozesua azkarra da, automatikoa kasik. Dinamoko irudiaren eremua automatismo hori deseraikitzeko lekua da, eraikiz deseraikitzeko, prozesua aztertzeko, moteltzeko, geldotzeko, gelditzeraino. Irudiaren barrunbeetan arakatzeko, hankaz gora jartzeko, mundua bere horretan emango duten irudiak baino irudia bere horretan emango duen mundu bat egiteko”.\nHorretarako antolatu dute Ikusle Taldea. Edozein eratako irudien gainean hitz egitea da ekimen berri honen asmoa: artelanak, argazkiak, iragarkiak, aldizkari edo liburuen azalak, afixak, filma zatiak, memeak, GIFak… “Irudiei buruz hitz egitea da kontua, eta irudia pentsatzea”.\nEdozeinek parte har dezake talde honetan; “ez dago izena eman beharrik, baina dena eman behar da”, nabarmendu dute. Hilean behin bilduko dira Azpeitiko Dinamoan, azken asteartearekin, irailean hasita. Lehen hitzordua, beraz, irailaren 29an, 19:00etan izango da.\nTags: Azpeitiko Dinamoa, Ikusle Taldea\nZinemira Saria Sara Bilbatua casting zuzendariarentzat


Kontsentsuaren alde… eta kontra | Allartean\nKontsentsuaren alde… eta kontra\n2015-04-28 -n allartean-kargitaratuta\nMatematika gaztelaniaz ikasitakoa naiz. Gogoan dut kosta egiten zitzaigula máximo común divisor (zatitzaile komunetako handien) eta mínimo común múltiplo (multiplo komunetako txikien) bereiztea. Gerora, bestelako testuinguruetan erabili behar izan dugunean ere, hibrido bitxi samarra asmatu izan dugu bi jarreren puntu komunak adierazteko: mínimo común divisor. Matematiketan alferrikako operazioa da, bi zenbakiren zatitzaile komun txikiena beti “1” delako.\nDuela gutxi termino berri bat ikasi dut, oso-oso egokia: zoru komuna. Zoru komuna oinarri-oinarrizko adostasun-multzoa da, elkarrekin zerbait eraikitzeko beharrezkoa dena. Mikel Irizarri irakurri nion lehen aldiz hemen. Besteak beste, honela zioen:\nZoru komunekin gertatzen da ogiaren orearena: zabaldu ahala mehetu egiten dira. Hau da, jende askok partekatzen ditu ideia gutxi batzuk eta, partekatzen dena trinkotu ahala, ados daudenen kopurua jaitsi egiten da.\nZeru komuna ez da helburua, kontsentsuak eraikitzeko abiapuntua baizik.\nTomas R Villasante irakasleak ere halako zerbait esan ohi du planifikazio partizipatiboen inguruan. Bi kontsentsu mota bereizten ditu: gehikuntza bidezko kontsentsua eta minimoen gaineko kontsentsua. Lehenak ezer gutxirako balio duela esan ohi du, eta zoritxarrez halako asko dagoela: denon eskakizunak jaso, eta bata bestearen ondoan jarri, kontraesanik bada ere.\nVillasanteren ustez, planifikazioaren arazoak formulatzeko eta irtenbideak elkarrekin bilatzeko prozesua denez, interesgarria da ahalik eta talde kritikorik dentsoena biltzea ekintzari ekiteko: conjunto de acción, esaten du berak. Horretarako, ideiak eta jarrerak mapeatzea gomendatzen du, eta prozesu dialogikoak bideratzea.\nOhartu zarete? Ez du handia hitza erabiltzen, dentsoa baizik.\nLau jarrera bereizten ditu harek: afines (kidekoak), diferentes (ezberdinak), ajenos (besteak) eta contrarios (aurkariak):\nGureak (kidekoak) ezagutzen ditugu. Erraza da bilera batera deitzea. Ezagutzen ditugu beren jarrerak, baina ñabardurak interesatzen zaizkigu.\nEzberdinekin gauza komun asko ditugu: antzeko arazoak, antzeko kezkak. Ikuspegi ezberdinak ere bai. Haiekin negoziatu behar da, eta erabakiak hartzeko espazio zabalagoa sortu.\nBesteak urrunago daude, bestelako logika baten arabera mugitzen omen dira. Erakarri nahi ditugu; limurtu eta pertsuaditu.\nAlferrik da jarrera antagonikoak (aurkariak) integratu nahi izatea. Villasantek errebertsioa edo isolamendua proposatzen du. Euren proposamenen arrakasta eragoztea da kontua.\n> eta Bost\nAmaitzeko txio zahar bat berreskuratu nahi dut, eta hona ekarri:\nAste honetako zalantza: zer da hobe, euskararen inguruko kontsentsua ala euskararen aldeko tentsio normalizatzailea? http://t.co/aBzqdPwrHD\n— allartean (@allartean) May 19, 2013\nKategoria Sailkatu gabea, etiketak Diskurtsoak, HizkuntzaIdeologiak, Kontsentsua by allartean. Gorde lotura.


Zaintza erdigunean, itxialdian ere - Tolosaldea - Tolosaldeko ataria\nZaintza erdigunean, itxialdian ere\nIrati Saizar Artola 2020-04-23 16:22\nTolosaldeko Asanblada Feministak Ez zaude bakarrik kanpaina jarri du martxan, indarkeria matxista jasaten duten emakumeei babesa eta laguntza emateko, eta telefonoak eskura jartzeko.\nDenbora da bizitzak erdigunean jartzeko beharraz hizketan hasi zirela, eta orain, alarma egoeran, inoiz baino ozenago eta argiago esan nahi dute pertsonak, osasuna eta bizitzak direla lehentasuna. Gogor kolpatu ditu egoerak hainbat sektore, baina, Itzea Urkizu Tolosaldeko Asanblada Feministako kidearen ustez, «krisialdiak gehien zapaldu dituenak emakumeak izan dira». Izan indarkeria matxista jasaten ari direnak, izan emakume langileak.\nTolosaldeko Asanblada Feminista kezkatuta dago konfinamendu egoeran indarkeria matxista jasaten duten emakumeek bizi duten egoerarekin. Horren aurrean, «emakume horiei babesa adierazteko», Ez zaude bakarrik kanpaina abiarazi dute, eta herritarrei eskatu diete Ez zaude bakarrik leloa idatzi dezatela paper edo oihal moreetan, eta leiho eta buzoietan jarri dezatela. Gogorarazi dute indarkeria jasaten ari diren emakumeek 900 84 01 11 telefonora edota 010 zenbakira dei dezaketela laguntza eske.\nEgoera horretan dauden emakumeen datu zehatzik ez dute. Eider Olazar asanbladako kideak dioenez, «salaketarik ez dagoelako— falta dituzte datuak, «ez gertatzen ari ez direlako»; izan ere, «emakumeen estrategia isiltzea izaten ari da eta jarrera sumiso bat hartzea, beldur direlako». Era berean, zalantza ere badute emakume horiek modurik izango ote duten mugikor bat eskuartean izateko edota Internet erabiltzeko. «Agian batzuk ez dakite mugikorra erabiltzen ere; beraz, eduki ditzaketen jazarpen ezberdinengatik , zaila da haiek guri laguntza eskatzea eta gu haiengana iristea», dio Urkizuk. Horren aurrean, herritarrei dei egin diete indarkeria matxistaren aurkako «jarrera aktiboa» hartzeko, eta «kontzientzia zabaltzeko».\nEgoeraren erdian «areagotu» den polizia jazarpena ere salatu dute, «bereziki, kolektibo jakin batzuen aurkakoa». Azaldu dutenez, jokabide arrazista bat baino gehiago gertatu dira Tolosan: «Zehazki, emakume magrebtar batek bere haurrarekin zaborra botatzera joan eta Ertzaintzaren partetik bizitzako umilazioa salatu nahi dugu». Jarrera arrazistarik ez dutela onartuko esan dute.\nZAINTZA, EZKUTUTIK AGERIRA\nKrisialdiak aurrera egin ahala, sistemaren gabeziak ere azaleratzen doaz. Eta horien artean bat joarri dute oinarrian Olazarrek eta Urkizuk: «Zaintza». Zaintza lanak «oso garrantzitsu» bilakatu dira egun hauetan, «gehiago ikusarazten ari dira, behintzat», dio Urkizuk. Orain arte fokurik jarri gabe, ezkutuan egon diren hainbat lan azalera atera direla uste du Olazarrek. Besteak beste, zaintzaileak, etxeko langileak, osasun langileak edota supermerkatuetako langileak. «Lanbide horiek orain arte erabat ikusezinak izan dira, eta orain begira zeinen argi ari garen ikusten zein beharrezkoak diren gizarte eta jendarte honek funtzionatu dezan, eta, batez ere, pertsonon beharrak ase ditzagun». Horregatik diote garrantzitsua dela pertsonak eta bizitzak erdigunean jartzea.\nEta hor daude ere lau pareten artean lan egiten ari diren etxeko langileak, bai kanpo etxeko langileak eta baita barne etxekoak ere. Haiek ere egoera «prekario eta zaurgarrietan» daudela salatu du Olazarrek, «inongo babesik gabe». Gehitu duenez, lehenak izaten ari dira lanik gabe geratzen, lanaldi «bukaezinak» dituzte, eta esan duenez, portzentaje handi bat emakume migratzaileak eta administratiboki egoera irregularrean daudenak dira. Sistemaren hutsuneei begira, Asuncion klinikako langileen egoera eta Iurreamendi egoitzakoen baldintza «prekarioak» ere gogorarazi dituzte.\nOrain arte, zaintza «sistema pribatizatua» izan dela salatu du Olazarrek: «Hein handi batean emakumeen gain erori dira lan horiek, familien gain, sistema pribatura bideratu direlako». Horren aurrean, sistema publiko baten beharra azpimarratu dute, «modu kolektibo batean antolatuko dena». Krisialdia amaitzen denean, egun martxan jarri diren probetxuzko hainbat gauza mantentzearen alde egin nahi dute, «nahi dugun jendarte eredua eraikitzeko».


Eusko blogariak vs. #Blogeu Sustatu.eus - Teknologia albisteak\n2012-03-22 : 09:03\nBenetako guru baten antzera, isiltasun espiritualean egon naiz luzaro, nire zulotxoan, Brianen jarraitzaileek nire gurbitzako garangorriak jan eta xaxatu nauten arte: Gurua mintza dadila Kauenzotz! Berriro gai berberei buruz hitz egitera kondenatuta omen gaude euskaldunok, euskararen asturua ez da gauza segurua eta hemen gure asuntua, zehazki lerrootakoa berriz gure hizkuntza-komunitatearen erdararekiko menpeko asturua da.\nOndoren Teketenek eman dio segida Iturrik salatutako puntuak berresteaz gain, euskararen bazterketa sartuz: "euskal blogosferarekin duten harremana exkaxa baino gehiago izan da. Hasieratik euskararekiko izandako jarrerak ez du hauen integrazioa errazten (nahiz eta lagun bakar batzuk bertan egon). Euskaldunok gai tematiko bat dirudigu, bete beharreko kuota bat".\nGero Luistxok bota du erdaraz bere panterakada, bere baimenik gabe bere izena bertan sartu dutela blogosfera euskaldun delakoaren ordezkari gisa, eta hizkuntzan zentratuz. Bera ez dela gizon zuriak taxututako estrategietan sartuko, euskararen black panther bat dela aldarrikatuz. Suhartasunez bota ditu argudioak, berak nahi duen hizkuntzan idazten duen arren (euskaraz, ingelesez, gaztelaniaz) esku hartu nahi dituen ekimenak euskal komunitatearenak bakarrik direla eta kitto. Gainera, bera bai elebitasunaren aldekoa (semantika arloko eta leuntzeko moduko diferentziak izango nituzke horretan baina) eta praktikantea dela nabarmendu du. Funtsean bat nator bere gogoetarekin. Euskaldunok erdaldun elebakarrak baino jakintsuagoak eta edukatuagoak bai, bagarela uste dut. Horren atzean dagoen mezua ez du ulertuko elebakarra izateagatik bere burua jasoagotzat duenak, erdaraz irakurrita ere.\nErdaldunei azaldu nahi izan nienean Egunkaria zer zen eta hura ixtearen bidegabekeria.\nErdaldunei azaldu nahi izan nienean euskal blogosfera gutxiesten ari zirela.\nJoxek elkartekideen aurkezpeneko bideo honetan euskararen erabileraren inguruan planteatzen den eztabaidaren laburpen bikaina egiten du bere blogean, eta esango nuke eztabaida horretan azaltzen direla erdararekiko dauzkagun gatazka eta aje guztiak, gure egoera diglosikoaren inguruko topiko guztiak. Egoitz Goikoetxea gaixoa zubiak egiten saiatzen da eta konturatu gabe solaskideei planteatzen die gatazka bat. Berehala azaltzen dira erdaldunen ohiko jarrerak euskararekiko, esaterako, molestia dela gauza bera bi aldiz entzun behar izatea, bata denok ulertzen dugun hizkuntza jasoan eta bestea denbora galarazten digun tzozileran, eztabaida galarazten dela horrela...\nHaritzek, Luistxori eginiko iruzkinean kontrajartzen du jarrera hori berak ezagutzen duen espainiar batenarekin, anekdota gisa. Hark, euskaldunak ezagutu ondoren, erabaki baitu euskara ikastea beste erremediorik ez duela eta gustoz egiten ari da, hiztunak erderaz egitera ez behartzearren. Tamalez, hemengo erdaldun elebakar gehienei enpatia hori eskatzea gehiegi da, inmunizatuta daudelako, euren lurrean sentitzen dira, euren arauak nagusi eta legitimatuta, euskalduna gutxiesteaz gain gehienetan bera autogutxiesten dela eta atzera egiten duela dakusatelako. Konfidantza dagoen lekuan nazka ematen duela diote erdaraz eta nago konfidantza gehiegi, adarra\nNeurria hartua digutela euskaldunoi erdaldunek.\nEkimenari buruzko nire lehenengo sentsazioa Groundhog day (marmotaren eguna erdaraz ezagutu behar izan genuenontzat) izan da. Horrelako ideia bat entzuten dudan bakoitzean 13 urte egiten dut atzera eta Elkarnet, Foro Internet Bilbao eta horrelakoak datozkit gogora. Bizkaiko aldundiaren duela hiru urteko ideia zoragarria: bizkaitar bakoitzari eposta helbide bana ematea. Garaiz kanpo sortutako atariak eta beste hainbat proiektu antzurekin gogoratu naiz.\nGero, euskararen kontuan zentratuta, bat nator orokorrean Iturri, Teketen, Luistxo, Haritz eta Joxerekin. Gure tribuko blogariak dira eta eskarmentua dute euskara-erdara harremanean, ez gara atzo gauean jaioak eta kontua nahiko argi dagoela uste dut. Ez lidake askorik inportako Asociacion de bloggers castellanoparlantes del País Vasco balitz, baina euskal blogosfera osoaren ordezkaritza ofiziala bere gain hartu nahi duen ekimena bada\nHayzuek, izenak izana behar du, eta hemen bada komunitate bat (ofiziala den) bertoko hizkuntzan jarduten jarraitu nahi duena erdarara pasa gabe, nola egingo dugu?\nHori bai, guri hainbeste gustatzen zaigun eran, noizean behin hitzorduren bat, barra baten edo mahai baten bueltan\nJatorrizkoa: Creative Commons Aitortu Partekatu © cc-by-sa: Jabi Zabala, Sarean.com


Bazkarako eskubidea, auzibide - Bizkaiko Hitza\nBazkarako eskubidea, auzibide\nAbeltzain batzuek salatu dute Trianoko mendietako lursail publiko batean bazkatzeko eskubidea urratu dietela. Diputazioak esan du «arauak beteta» bazkatu daitekeela\n2020, urriak 16 Albisteak, Bizkaia, Gizartea 151\nMeatzaldeko abeltzain talde bat eta haien animaliak eskualdean ibili ziren joan den domekan, manifestazioan. Trapagarandik abiatu, Ortuellatik igaro eta Abanton bukatu zuten martxa. Abeltzain horiek tirabirak dituzte Bizkaiko Foru Aldundiarekin: salatu dute ez dietela jabetza publikoko lursailetan bazkatzen uzten. Trianoko mendietan animaliak “konfiskatu” dizkietela ohartarazi dute azken urteetan. Jose Antonio Quintana Zugaztietako (Trapagaran) abeltzain bat da, eta hark ere inguru honetan izaten du ganadua. Domekako manifestaziora deitu zutenetako bat izan da: “Gu ez gaude mendia arautzearen kontra, baina badugu eskubide historiko bat, eta hori errespetatzeko eskatzen dugu. Mendian denok izan beharko genuke lekua: mendizaleek, paseoan dabiltzanek, abeltzainek…”.\nDiputazioak akordioa lortu du Ortuellako, Trapagarango eta Abantoko udalekin eta herri bakoitzeko abeltzain elkarte batekin. Quintanak dio “oraintsu” sortu direla, eta bakoitzak “lauzpabost kide baino ez” dituela. Ostera, “hamabost bat” abeltzain dabiltza diputazioarekin gatazkan. Datozen hilabetean izango dituzte hurrengo epaiketak. Izan ere, Iraunkortasuna eta Ingurune Naturala Zaintzeko Sailak bazkatzen topatzen dituen animaliak euren zentrora eroaten dizkie, “garraioa eta mantenua kobratu, 1.200 eurotik gorako isuna jarri, eta bankuko kontuak blokeatu”.\nQuintanak azaldu du abeltzain elkarte horiek foru aldundiarekin adostutakoa “onartezina” dela eurentzat. “Elkarte bakoitzari non bazkatu dezaketen zehazten diote, eta gu ez gaude ados. Mendi osoa da bazkarako lekua, beti hala izan delako. Mendiari ezin zaio mugarik ipini”. Hori salatu du, lehenik. Baina, batez ere, akordioaren baldintzetako bat azpimarratu du: “Puntu batean esaten du Bizkaiko Foru Aldundiak gura duenean abeltzainak lursail horietatik atera ditzakeela, eta hori onartezina da guretzat. Izan ere, hori onartuko bagenu, zuzenbide zibilaren esparrutik zuzenbide administratiboarenera igaroko ginateke, eta betidanik izan dugun eskubide historikoa galduko genuke”. Horrez gain, Quintana bera beste puntu batek “amorrarazten” du: “Akordioa sinatu duten abeltzainei esaten die eurak direla lursail horietan beste abeltzain batzuk ez sartzearen arduradun. Eskandalagarria da: auzokideen artean gatazka eta zatiketa egotea du helburu, eta lortu dute gure artean haserrea sortzea”.\nBIZKAIKO HITZA Iraunkortasuna eta Ingurune Naturala Zaintzeko Sailarekin harremanetan jarri da, eta saila ados dago oreka hori lortzeko helburuarekin. Bizkaiko Foru Aldundiaren jabetzako 500. lursaila da gatazkaren iturburua. 1988an erosi zien meatzaritzako hiru enpresari. Azken bi urteetan eragileekin erabilera arautzen ibili direla zehaztu du Elena Unzuetak, Iraunkortasuna eta Ingurune Naturala Zaintzeko foru diputatuak. Azaldu du hiru arazo konpontzen ahalegindu direla: Gallarta eta Zugaztieta arteko errepidean animaliekin egoten diren auto istripuak, inguruan sortzen diren baso suteak, eta animalien eraginez jolasguneetan egoten diren higiene arazoak. Esan du belardiotan animaliak “kontrolik gabe” ibiltzen direla, eta foru langile batzuk “indarkeria” jasan dutela abeltzainen aldetik euren lana egiten ari zirenean.\nUnzuetak ohartarazi du “erabilera okerrak ingurumenean ere kalte” egiten duela. “Konponbidea lortzeko” egin dute akordioa, eta gogorarazi du hiru herriotako edozein abeltzain izan daitekeela elkarte horietako kide. “Elkarteetako kide ez diren abeltzain batzuek lursail horietan sartzen dituzte abereak baimen barik, eta kalte egiten diete elkarteei. Arauak beteta, larratzeko eskubidea bermatuta dago”.\nMeatzaldeko abeltzainek «gutxienez, 1700etik» bazkatzen dute Trianon.\nNotario agiria. Clemente Urioste jabetza erregistradoreak notario agiri bat egin zuen 1800ean, meatzariek eta abeltzainek lortutako akordioa legeztatzeko: konpainiek meategia ustiatzeko aukera izango zuten, eta abeltzainek, bazkatzeko eskubidea eta zortasun eskubidea.\nLehendabiziko epaiketak. Orconera Meategi Konpainiak ustiatzen ari zen lursailetan bazkatzeko eskubidea kendu zien. Abeltzainek epaiketa irabazi zuten.\nPinudia. Labe Garaietako Meategi Konpainiak 100.000 pinu landatu zituen abeltzainek erabiltzen zituzten lursailetan. Epaiketa galdu, eta berriro belardi bihurtu behar izan zuen.\nGolf zelaia. 2005ean ireki zuen Bizkaiko Diputazioak golf zelaia Zugaztietan. Abeltzainek bazkarako hainbat hektarea galdu zituzten; batzuk golf zelaiarekin partekatzera behartu zituen epaileak.


BUST SIZE Kordobako erosi batetik 39€\nBust Size Kordobako\nKrema Bust Size handitzeko bustoa Kordobako (Espainia)\nArrakastatsua lortzeko Bust Size Kordobako, behar:\nNon erosi Kordobako Bust Size\nIdatzi izena eta telefono zenbakia eskaera inprimakia lortzeko handitze krema bustoa Bust Size Kordobako prezio merkean. Arduraduna deituko duzu laster eskuragarri ez dagoenean Bust Sizeizango zuen deitu telefonoz laster. Duzu bakarrik ordaindu jaso ondoren, partzelaren batetik courier edo postetxean Kordobako.\nNola erosi krema Bust Size Kordobako\nNahi dutenentzat Bust Size at errealista bat prezioa Kordobako (Espainia), bete behar dituzu eremu eskaera orria, izena eta telefono-zenbakia eta barruan ordu 1 Zure telefono dei bat enpresaren ordezkari egingo du, eta zure galdera guztiak erantzun. Bakarrik ordaindu jaso ondoren, bidalketa postetxean edo mezularitza. Prezioa bidalketa Bust Size Kordobako mail edo mezularitza arabera alda daiteke hiria Espainia, galdetu prezioa Kudeatzailea ondoren ordena krema web orrian.\nOrdena Kordobako Bust Size


Inauerietako tostadak eta ipuinak MariOlasen eskutik – Egizu elkartea\nInauerietako tostadak eta ipuinak MariOlasen eskutik\nInauteri garaian murgilduta gabiltza, eta horregatik gonbidatu nahi zaituztegu MariOlas ipuin kontalariaren saio berezi honetara. Otsailaren 5ean, ostiralean 17:30ean, ipuinez gozatzeaz gain tostadak egiten ikasiko dugu. Amantala eta ondo pasatzeko gogoa ekarri, primeran pasako dugu Azebarri kultur elkartearen txokoan (Euskal Herria kalea 14-16, Algorta).\nMariOlasen saioa 2009an Itxas argian\nHemen dituzue 2009an egindako saioaren argazkiak, orduan Itxas Argiako lagunen txokoan egin genuen.\nGuraso eta ume taldea adi adi!\nrozio2016-02-01T18:47:57+01:002016-02-01|egizu, ikastaroak, ipuin kontaketak, kultur jarduerak, kultura, sendi, sendi proiektua|0 Comments


Zerga arloko akordioa hitzartu dute EAJk eta Bilduk Getxon, krisiak kaltetutakoen alde - GARA\nGetxoko gobernu taldeak eta Bilduren udal taldeak akordioa itxi dute 2013rako 5 udal zergaren gaineko ordenantza arautzaileren inguruan: OHZ Ondasun Higiezinen gaineko Zerga, TMIZ Trakzio Mekanikodun Ibilgailuen gaineko Zerga, EILZ Eraikin, Instalazio eta Lanen gaineko Zerga, Hiri-lurren Balio-gehikuntzaren gaineko Zerga (Gainbalioa) eta JEZ Jarduera Ekonomikoen gaineko Zerga.\nImanol Landa Getxoko alkateak prentsaurrekoa eskaini zuen atzo Ana Helguera Ogasun zinegotziarekin eta Maitane Nerekan Bildu udal taldeko bozeramailearekin batera, eta positiboki baloratu zuen Bildurekin lortutako akordioa. Alde horretatik, borondatea eta itxaropena agertu zituen akordio hori ondorengo hitzarmenen aurrekari izan dadin, «egun bizi dugun egoera larria dela-eta, oso beharrezkoak baitira».\nAkordioan, halaber, 250.000 euroko diru saila jasotzen da sektore behartsuenei laguntzeko, datorren urtean OHZ ordaindu ahal izan dezaten. Hala nola desgaituei edo menpekotasun egoeran daudenei, tratu txarren biktimei, hipotekari aurre egin ezinda etxetik kaleratzeko arriskuan direnei eta guraso bakarreko familiei zuzendutako laguntzak dira.\nDiru-laguntza horiek, Ogasun zinegotziak azaldu zuenez, batez ere, bi kolektibori begirakoak dira: pentsiodunak eta emakumeak. Zerga horrek, hain zuzen, gobernu-taldeak eta Bilduren taldeak lortutako hitzarmenaren arabera, ez du igoerarik izango 2013an, Gainbalioarenak eta EILZ-k bezala.\nLuxuzko ibilgailuei igoera\nIbilgailuen gaineko zergari dagokionez, akordioaren arabera, igoerak ez die eragingo industriarako ibilgailuei (kamioiak, autobusak eta traktoreak). Auto arruntek KPIren pareko igoera izango dute (75 zentimo eta 4 euro artekoa urtean) eta salbuespena luxuzko motozikletak eta 16 zalditik gorako autoak izango diraa. Horiei 28 eta 128 euro arteko igoera ezarriko diete, aurreko urteetako igoera eza berreskuratuz.\nJEZi dagokionez, tarifak KPIren pare igoko dira. «Nabarmentzeko da zerga horrek ez duela eraginik salerosleen eta enpresari txikiengan, urtean 2 milioitik beherako salmentak izanez gero, ez baitute ordaindu behar», argitu zuen Landak.\nAzkenik, benetako presio fiskalari dagokionez, Ana Helguerak azaldu zuen 2,1 puntu jaitsiko dela, batez besteko igoera %1koa izango baita eta KPIren igoera %3,1koa izan baita. OHZ ordaintzeko pertsona behartsuenei zuzenduko zaizkien diru-laguntzak kenduta, 2013rako aurreikusitako zerga igoerarekin 230.000 euro bilduko dira.\nImanol Landa Getxoko alkatearen hitzetan, lortutako akordioa «progresibotasunean eta justizia sozialean» oinarrituta hitzartu da eta eragin oso txikia izango du presio fiskalean Getxoko herritar gehienentzat.\nBilduk gogor gaitzetsi zuen akordio honi buruzko «informazio okerra zabaltzen tematu den PPren jarrera». Maitane Nerekan Bilduko zinegotziaren esanetan, «faltsua da akordio honekin IBIa igoko dela eta gutxien dutenak itoko dituela».


Eredu sozioekonomiko honen aurrean, beharrezkoa da borroka sindikala aktibatzea | LAB SINDIKATUA\nEkintza Soziala Eredu sozioekonomiko honen aurrean, beharrezkoa da borroka sindikala aktibatzea\nEredu sozioekonomiko honen aurrean, beharrezkoa da borroka sindikala aktibatzea\nSortutako enpleguaren %93a aldi baterakoa da eta langabetuen %30ak soilik du prestazioa\nUrri amaieran 179.877 langabetu erregistratu dira Hego Euskal Herrian, irailean baino 3.521 gutxiago. Hala ere, lana eskatzen ari direnen kopurua duela hilabetekoaren oso antzekoa da.\nGertatzen dena ulertzeko kontuan izan behar da gora egin duela lana eskatu eta langabezia estatistika ofizialetatik kanporatuta daudenen kopuruak: lan hobea nahi duten enplegu eskatzaileak, edo lanerako disponibilitate mugatua dutenak prestakuntza okupazionaleko ikastaroak egiteagatik, irakaskuntza arautua, etab.\nBestalde, garrantzitsua da fokoa beste alderdi batzutan jartzea, hala nola prekarietatea eta langabeziagatiko babes falta.\nZehazki, urrian sinatutako kontratuen %93,5 aldi baterakoa da eta hauen erdiak hilabetetik beherako iraupena dauka.\nGainera, langabezia egoeren kronifikazioa eta prestazioen murrizketak sortzen du estaldura tasak beherantz jarraitzea eta egun, maila baxuenean egotea krisia hasi zenetik. Izan ere, egun ofizialki langabezian daudenen %30ak soilik jasotzen du langabeziagatiko prestazioa, langabezian dauden 127.866 pertsona estaldurarik gabe utziz.\nGorantz doan laneko aldi baterakotasuna eta langabeziagatiko estaldura ahultzea dira lan eta bizi-baldintzen prekarizazioa progresiboa azaltzen duten faktoreak.\nEredu sozioekonomiko honen aurrean, beharrezkoa da borroka sindikala aktibatzea eta eskubide laboral eta sozialen defentsan jauzi kualitatiboa ematea. Gehiengo sozialaren interes eta beharrizanekiko dugun konpromisoak exijitzen digu botere enpresarialari, eta prekarietatea arau orokor eta soldata duinak dituzten enpleguak ezohiko pribilegio bihurtzeko duen asmoari aurre egitea.